Τρίτη ετήσια έκθεση

για την εφαρμογή της κοινής δράσης της ΕΕ, της 12ης Ιουλίου 2002 σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού (2002/589/ΚΕΠΠΑ)

(2003/C 312/01)

ΕΙΣΑΓΩΓΗ

1. Στις 26 Ιουνίου 1997, το Συμβούλιο Γενικών Υποθέσεων της Ευρωπαϊκής Ένωσης θέσπισε το πρόγραμμα της ΕΕ για την πρόληψη και την καταπολέμηση της παράνομης εμπορίας συμβατικών όπλων και, στις 12 Ιουλίου 2002, το Ευρωπαϊκό Συμβούλιο θέσπισε κοινή δράση σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και της ανεξέλεγκτης διάδοσης φορητών όπλων και ελαφρού οπλισμού και για την κατάργηση της κοινής δράσης 1999/34/ΚΕΠΠΑ.

2. Οι συνδεδεμένες χώρες της Κεντρικής και Ανατολικής Ευρώπης, η Κύπρος, η Μάλτα και η Τουρκία καθώς και οι χώρες ΕΖΕΣ μέλη του ΕΟΧ έχουν ευθυγραμμισθεί με το εν λόγω πρόγραμμα και την κοινή δράση.

3. Για την υλοποίηση των στόχων της κοινής δράσης, η ΕΕ διαδραμάτισε ενεργό ρόλο στη διάσκεψη των Ηνωμένων Εθνών σχετικά με την παράνομη εμπορία φορητών όπλων και ελαφρού οπλισμού σε όλες τις πτυχές της (Νέα Υόρκη, 9 με 20 Ιουλίου 2001), η οποία περατώθηκε με την έγκριση προγράμματος δράσης των ΗΕ, καθώς και στις διαπραγματεύσεις του πρωτοκόλλου για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών, το οποίο συμπληρώνει τη σύμβαση των Ηνωμένων Εθνών για την καταπολέμηση του διακρατικού οργανωμένου εγκλήματος, που εγκρίθηκε στις 31 Μαΐου 2001 από τη γενική συνέλευση των Ηνωμένων Εθνών.

4. Το 2002, η Ευρωπαϊκή Ένωση άρχισε να καταρτίζει κοινή θέση για τον έλεγχο της διαμεσολάβησης με αντικείμενο όπλα (η οποία διατυπώθηκε οριστικά τον Ιούνιο του 2003). Η εν λόγω κοινή θέση απαιτεί από τα κράτη μέλη να εισάγουν ad hoc νομοθεσία για τον αποτελεσματικό έλεγχο των δραστηριοτήτων των μεσαζόντων.

5. Η παρούσα έκθεση αποτελείται από τρία μέρη. Το μέρος Ι καλύπτει τις εθνικές προσπάθειες αντιμετώπισης των προβλημάτων σχετικά με τα φορητά όπλα στα κράτη μέλη, όπως τη συνεργασία μεταξύ υπηρεσιών, τη νεοεκδοθείσα νομοθεσία και την υποστήριξη της σχετικής έρευνας. Το μέρος ΙΙ ασχολείται με διεθνή μέτρα, όπως την παροχή υποστήριξης σε σχέδια που διεξάγονται από διεθνείς ή περιφερειακούς οργανισμούς ή μη κυβερνητικές οργανώσεις, την παροχή βοηθείας σε πληττόμενα κράτη και τη διοργάνωση διεθνών διασκέψεων. Στο μέρος ΙΙ περιλαμβάνεται επίσης η συνεργασία της ΕΕ με άλλα κράτη. Τέλος, στο μέρος ΙΙΙ εξετάζονται οι προτεραιότητες για μια συστηματικότερη προσέγγιση της βοήθειας της ΕΕ στον τομέα των φορητών όπλων και του ελαφρού οπλισμού (SALW), καθώς και τα διδάγματα της εμπειρίας που έχουν αποκτήσει η ΕΕ και τα κράτη μέλη της σε αυτόν τον τομέα.

6. Η έκθεση καλύπτει τόσο την κοινή δράση όσο και το πρόγραμμα. Το πεδίο της περιορίζεται, καταρχήν, στο έτος 2001. Πληροφορίες σχετικά με προηγούμενες δραστηριότητες της ΕΕ κατ' εφαρμογή της κοινής δράσης και του προγράμματος της ΕΕ περιλαμβάνονται στην πρώτη και στην δεύτερη ετήσια έκθεση, καθώς και στη δημοσίευση της Επιτροπής της ΕΕ "Φορητά όπλα και ελαφρύς οπλισμός: η απάντηση της Ευρωπαϊκής Ένωσης".

7. Τα σχέδια που σχετίζονται με τα SALW στο πλαίσιο της κοινής δράσης του Συμβουλίου χρηματοδοτούνται μέσω του προϋπολογισμού ΚΕΠΠΑ βάσει συγκεκριμένου άρθρου περί "αφοπλισμού και μη διάδοσης". Η υλοποίηση των σχεδίων ΚΕΠΠΑ εκτελείται από την Ευρωπαϊκή Επιτροπή. Οι πιθανοί ενδιαφερόμενοι κλπ. πρέπει να απευθυνθούν στην Ευρωπαϊκή Επιτροπή για οδηγίες ή άλλες πληροφορίες σχετικά με τις διαδικασίες για τα σχέδια που σχετίζονται με τα SALW μέσω του προϋπολογισμού ΚΕΠΠΑ ή να απευθυνθούν στα εθνικά σημεία επαφής. Εφιστάται η προσοχή των ενδιαφερομένων στο συνημμένο παράρτημα, το οποίο περιλαμβάνει τα σημεία επαφής SALW εντός της ΕΕ.

Ι. ΕΘΝΙΚΕΣ ΠΡΟΣΠΑΘΕΙΕΣ ΕΦΑΡΜΟΓΗΣ ΚΑΤΑ ΤΟ 2002

Ι.Α. Συνεργασία, συντονισμός και ανταλλαγή πληροφοριών μεταξύ διοικητικών υπηρεσιών και υπηρεσιών επιβολής του νόμου

8. Στην Ιταλία, η ad hoc ομάδα φορητών όπλων και ελαφρού οπλισμού, η οποία δημιουργήθηκε στην Ιταλία από τον Ιούνιο του 2000, λειτουργεί υπό το συντονισμό του Υπουργείου Εξωτερικών και περιλαμβάνει εκπροσώπους των αρμόδιων υπουργείων και υπηρεσιών επιβολής του νόμου, καθώς και των ενδιαφερόμενων εθνικών βιομηχανικών ενώσεων, συνεδρίασε τρεις φορές κατά το 2002. Οι συζητήσεις εστιάστηκαν κυρίως στην μελλοντική έναρξη ισχύος του πρωτοκόλλου των ΗΕ για τα πυροβόλα όπλα και στις επιπτώσεις του επί της σχετικής εθνικής νομοθεσίας. Εξετάστηκε επίσης διεξοδικά το θέμα των δραστηριοτήτων πρακτόρευσης, οι οποίες προς το παρόν δεν ρυθμίζονται από την ιταλική νομοθεσία. Κατά τις συζητήσεις δόθηκαν επίσης επικαιροποιημένες πληροφορίες σχετικά με τις πρωτοβουλίες που έχουν αναληφθεί στα σχετικά διεθνή πλαίσια (Ευρωπαϊκή Ένωση, Ηνωμένα Έθνη, διακανονισμός Wassenaar) για τις πτυχές που αφορούν τα φορητά όπλα και τον ελαφρό οπλισμό.

9. Οι Κάτω Χώρες διεξήγαγαν διμερείς συνομιλίες με τη Ρουμανία και τη Σλοβακία με θέμα ενδεχόμενη βοήθεια προς τις χώρες αυτές στον τομέα των ελέγχων των εξαγωγών όπλων και στον τομέα της νομοθεσίας. Αποτέλεσμα των διαβουλεύσεων αυτών ήταν καρποφόρες επισκέψεις εργασίας ρουμάνων και σλοβένων εμπειρογνωμόνων στις Κάτω Χώρες το 2003.

10. Το Ηνωμένο Βασίλειο, μέσω του United Kingdom Global Conflict Prevention Pool (ένωση για την πρόληψη των συρράξεων του Ηνωμένου Βασιλείου) προσέφερε υποστήριξη σε αριθμό κυβερνήσεων για την ανάπτυξη εσωτερικών προγραμμάτων δράσης στον τομέα των SALW. Η εν λόγω υποστήριξη περιλαμβάνει την κατάρτιση εθνικής νομοθεσίας για την κατασκευή εντός της επικρατείας, την παραγωγή, την εξαγωγή την εισαγωγή και τη μεταβίβαση SALW, καθώς και την πρόληψη της εκτροπής. Κατά το 2002/3, οι τελωνειακές υπηρεσίες του Ηνωμένου Βασιλείου συμμετείχαν σε σεμινάρια μεταξύ της ΕΕ και των προσχωρουσών και συνδεδεμένων χωρών στη Σόφια και την Πράγα καθώς και στις συναντήσεις των εμπειρογνωμόνων σε θέμα τα παροχής αδειών και επιβολής του νόμου του διακανονισμού του Wassenaar. Οι τελωνειακές υπηρεσίες συνέχισαν επίσης σειρά επισκέψεων στο προσωπικό ελέγχου των εξαγωγών σε λιμένες και αερολιμένες και συμμετείχαν σε σεμινάρια που οργάνωσε η Defence Manufacturer's Association (Ένωση Αμυντικών Βιομηχανιών) του Ηνωμένου Βασιλείου με αντικείμενο τις νέες διατάξεις του νόμου για τον έλεγχο των εξαγωγών (Export Control Act) του 2002.

Ι.Β. Νεοεισαχθείσα νομοθεσία, επισκοπήσεις της πρακτικής εφαρμογής της υφισταμένης νομοθεσίας

11. Στα πλαίσια της διεθνούς καταπολέμησης της τρομοκρατίας, η Αυστρία θέσπισε ομοσπονδιακό νόμο για την τροποποίηση του ποινικού δικαίου (Strafrechtsänderungsgesetz, Federal Gazette I no. 134/2002). Ο νόμος αυτός ρυθμίζει επίσης θέματα σχετικά με τα παράνομα όπλα. Ακόμη, η αυστριακή κυβέρνηση συνήψε συμφωνία αστυνομικής συνεργασίας με τις κυβερνήσεις της Βουλγαρίας και του Ουζμπεκιστάν. Οι συμφωνίες αυτές περιλαμβάνουν διατάξεις σχετικά με την καταπολέμηση του παράνομου εμπορίου όπλων.

12. Το Βέλγιο εξέδωσε το εκτελεστικό διάταγμα για το νόμο της 27ης Ιουνίου 2002, σχετικά με το επάγγελμα του εμπόρου/μεσάζοντα στον τομέα του νομίμου εμπορίου φορητών όπλων. Το άρθρο 10 του νόμου αυτού, που τροποποιεί το νόμο της 5ης Αυγούστου 1991 για την εισαγωγή, εξαγωγή και διαμετακόμιση όπλων, ορίζει ότι "ουδείς Βέλγος ή αλλοδαπός που διαμένει ή ασκεί εμπορικές δραστηριότητες στο Βέλγιο, δύναται ..., να διαπραγματεύεται, εξάγει ή προμηθεύει στο εξωτερικό, ή κατέχει προς τούτο, όπλα, πυρομαχικά ή υλικό που προορίζεται ειδικά για στρατιωτική χρήση ή σχετική τεχνολογία, ή να ενεργεί ως ενδιάμεσος σε σχετικές συναλλαγές, εφόσον δεν κατέχει σχετική άδεια αυτό, η οποία εκδίδεται από το Υπουργείο Δικαιοσύνης. Ως μεσάζων θεωρείται κάθε πρόσωπο το οποίο, αντί αμοιβής ή τέλους, δημιουργεί τις προϋποθέσεις για τη σύναψη σύμβασης με σκοπό την διαπραγμάτευση, την εξαγωγή ή την προς τούτο κατοχή όπλων, πυρομαχικών ή υλικού που προορίζεται ειδικά για στρατιωτική χρήση ή σχετική τεχνολογία, ανεξάρτητα από την προέλευση ή τον προορισμό των εμπορευμάτων αυτών καθώς και από το αν εισέρχονται ή όχι στη βελγική επικράτεια ή κάθε πρόσωπο που συνάπτει παρόμοια σύμβαση στην περίπτωση που η μεταφορά γίνεται από τρίτο."

13. Ωστόσο, θα πρέπει να αποδεικνύεται ότι υπάρχει δεσμός μεταξύ του νομικού ή του φυσικού προσώπου του εμπόρου και του Βελγίου, είτε υπό τη μορφή δεσμού υπηκοότητας είτε διαμονής. Οι παραβιάσεις ή οι απόπειρες παραβιάσεων του νόμου αυτού επισύρουν φυλάκιση ενός μηνός έως πέντε ετών καθώς και πρόστιμο από 10000 έως 1000000 ευρώ, ή μία από τις ποινές αυτές. Ακόμη, τα βελγικά δικαστήρια είναι αρμόδια να δικάζουν υποθέσεις παράβασης του νόμου οι οποίες διαπράττονται εκτός της επικρατείας, εφόσον ο κατηγορούμενος ευρίσκεται στο Βέλγιο, ακόμη και αν οι βελγικές αρχές δεν έχουν παραλάβει αγωγή ή επίσημη αίτηση από τις αρχές άλλων χωρών και το αδίκημα δεν θεωρείται αξιόποινο στην χώρα όπου διεπράχθη.

14. Στην Δανία, κατά το 2002 δεν θεσπίσθηκε νέα νομοθεσία για τα φορητά όπλα.

15. Στη Φινλανδία βρίσκεται στο προπαρασκευαστικό στάδιο πρόταση νόμου για την παροχή αμνηστίας στον τομέα των πυροβόλων όπλων. Ο νόμος αυτός, οποίος καταρτίζεται από κοινού από τα Υπουργεία Εσωτερικών, Άμυνας Δικαιοσύνης και Εμπορίου και Βιομηχανίας, θα τεθεί σε ισχύ το φθινόπωρο του 2003 και θα έχει μόνιμο χαρακτήρα. Σκοπός του νομοσχεδίου είναι η ελάττωση των παράνομων και μη καταχωρισμένων όπλων στη Φινλανδία και, με τον τρόπο αυτό, η βελτίωση της δημόσιας τάξης και ασφάλειας. Το νομοσχέδιο για την αμνηστία στον τομέα των πυροβόλων όπλων θα επιτρέψει να παραδοθούν στην αστυνομία τα παράνομα φορητά όπλα, πυρομαχικά και εκρηκτικά χωρίς την επιβολή καμίας ποινής, εφόσον τα σχετικά φορητά όπλα δεν έχουν χρησιμοποιηθεί για εγκληματικές πράξεις. Οι κάτοχοι παρανόμου πυροβόλου όπλου θα μπορούν επίσης να ζητήσουν άδεια και να κρατήσουν το όπλο, όπως και να το εκχωρήσουν, μέσω της αστυνομίας σε άλλον κάτοχο άδειας εντός τριμήνου. Μεταξύ των άλλων δυνατών επιλογών μετά την παράδοση των φορητών όπλων θα είναι η αδρανοποίηση του όπλου ή η επιστροφή του στο κράτος. Τα παράνομα όπλα θα πωληθούν από την αστυνομία σε επίσημες δημοπρασίες για λογαριασμό των ιδιοκτητών, σε συλλέκτες και σε άλλους κατόχους αδειών οπλοκατοχής. Όλα τα παράνομα πυροβόλα όπλα θα καταχωρισθούν.

16. Οι κανόνες που διέπουν την πρακτόρευση όπλων έχουν περιληφθεί στο φινλανδικό διάταγμα για την εξαγωγή και την διαμετακόμιση αμυντικού υλικού του Δεκεμβρίου 2002. Το νομοθέτημα αυτό προετοιμάστηκε και καταρτίστηκε από το Υπουργείο Αμύνης. Η νέα νομοθεσία περιλαμβάνει τα ακόλουθα στοιχεία:

- Οι έλεγχοι του εμπορίου θα καλύπτουν όλα τα αμυντικά υλικά, όπως αυτά ορίζονται στο διάταγμα. Η έννοια του αμυντικού υλικού είναι κατά βάσιν ίδια με την κάλυψη του καταλόγου των πυρομαχικών του Wassenaar καθώς και του καταλόγου στρατιωτικού υλικού της ΕΕ με μία εξαίρεση. Στη Φινλανδία, τα μη στρατιωτικά όπλα (δηλαδή τα κυνηγετικά και αθλητικά όπλα και πυρομαχικά) υπόκεινται σε έλεγχο εντός ενός διαφορετικού νομοθετικού πλαισίου (διάταγμα περί πυροβόλων όπλων, 1/1998) και εμπίπτουν στην αρμοδιότητα του Υπουργείου Εσωτερικών.

- Η αρχή που χρησίμευσε ως οδηγός στην νομοπαρασκευαστική διαδικασία ήταν ότι οι ίδιοι έλεγχοι θα επιβάλλονται τόσο στην πρακτόρευση όσον και στις εξαγωγές και τη διαμετακόμιση του αμυντικού υλικού. Αυτό σημαίνει ότι κάθε μεμονωμένη συναλλαγή πρακτόρευσης προϋποθέτει άδεια πρακτόρευσης. Η αρχή που είναι αρμόδια για τη χορήγηση των αδειών είναι το Υπουργείο Άμυνας ενώ το Υπουργείο Εσωτερικών είναι αρμόδιο για τις πτυχές που αφορούν θέματα εξωτερικής πολιτικής και πολιτικής ασφάλειας, όπως στις περιπτώσεις των αδειών εξαγωγής. Η άδεια εξαγωγής ή πρακτόρευσης δεν χορηγείται εφόσον θέτει σε κίνδυνο την ασφάλεια της Φινλανδίας ή αντιβαίνει στην εξωτερική πολιτική της. Τα κριτήρια χορήγησης των αδειών είναι τα ίδια, εφαρμόζονται δηλαδή τα εθνικά κριτήρια, ο κώδικας συμπεριφοράς της ΕΕ για τις εξαγωγές όπλων καθώς και οι κατευθυντήριες γραμμές του ΟΑΣΕ, που περιλαμβάνονται ως παραρτήματα στις φινλανδικές εθνικές κατευθυντήριες γραμμές, οι σχετικές διεθνείς συνθήκες και αρχές και, φυσικά οι διεθνείς απαγορεύσεις εξαγωγών όπλων.

17. Οι έλεγχοι που αφορούν τους τελικούς χρήστες είναι επίσης οι ίδιοι. Γενικά, η Φινλανδία εφαρμόζει μια αρκετά αυστηρή πολιτική στον τομέα αυτόν. Βασικά, το πιστοποιητικό τελικού χρήστη αποτελεί προϋπόθεση για την χορήγηση άδειας εξαγωγής ή πρακτόρευσης σε όλες τις περιπτώσεις και για όλους τους προορισμούς. Οι κυρώσεις επίσης είναι οι ίδιες: οι ποινές αρχίζουν από πρόστιμα και φθάνουν μέχρι τετραετή φυλάκιση. Η καθιέρωση νομικού πλαισίου για τον έλεγχο της πρακτόρευσης όπλων αποτέλεσε μία από τις προτεραιότητες της Φινλανδίας στον τομέα της νομοθεσίας για τον έλεγχο των εξαγωγών όπλων. Ο κυριότερος λόγος για την πρωτοβουλία αυτή ήταν το ότι ή έλλειψη ελέγχου της πρακτόρευσης εθεωρείτο ως κενό της φινλανδικής νομοθεσίας. Επίσης, η θέση σε εφαρμογή του πρωτοκόλλου των ΗΕ για τα πυροβόλα όπλα και του εγγράφου του ΟΑΣΕ περί φορητών όπλων και ελαφρού οπλισμού θεωρήθηκε ως θέμα προτεραιότητας.

18. Οι ορισμοί στη νέα νομοθεσία βασίζονται κυρίως στο έργο της ομάδας του Συμβουλίου COARM και στο έργο του διακανονισμού του Wassenaar. Σε ελεύθερη ερμηνεία ο όρος πρακτόρευση (brokering) θα μπορούσε να αποδοθεί ως εξής: "δραστηριότητα όπου τα μέρη φέρονται σε επαφή μεταξύ τους με σκοπό τη σύναψη σύμβασης που αφορά εξαγωγή ή μεταβίβαση αμυντικού υλικού". Στις προπαρασκευαστικές εργασίες, η πρακτόρευση περιγράφεται ως "αγοραπωλησία, όπου ο πράκτορας καθίσταται νόμιμος κάτοχος των προϊόντων" και ως "διαμεσολάβηση χωρίς άμεση κτήση της κυριότητας". Ο πράκτορας, αφετέρου, περιγράφεται ως "φυσικό πρόσωπο ή νομική οντότητα που διαπραγματεύεται ή κανονίζει μια σύμβαση που συνεπάγεται την εξαγωγή ή τη μεταβίβαση αμυντικού υλικού από μία τρίτη χώρα σε μία άλλη". Ο όρος "τρίτη χώρα" στην περίπτωση αυτή καλύπτει τόσον τα κράτη μέλη της ΕΕ όσο και άλλες ξένες χώρες.

19. Το πεδίο ορισμού όσον αφορά το έδαφος είναι μάλλον ευρύ. Οι απαιτήσεις απόκτησης αδείας εφαρμόζονται στις δραστηριότητες πρακτόρευσης που διεξάγονται επί του φινλανδικού εδάφους. Ωστόσο, στην περίπτωση που τα προϊόντα μεταβιβάζονται διαμέσου του φινλανδικού εδάφους, αντ' αυτών ισχύουν οι "παραδοσιακοί" έλεγχοι που αφορούν την εισαγωγή, την εξαγωγή ή την διαμετακόμιση. Επιπλέον, υφίσταται ένα εξωεδαφικό πεδίο εφαρμογής: στην περίπτωση που η συναλλαγή πρακτόρευσης διεξάγεται εκτός του φινλανδικού εδάφους, οι απαιτήσεις σχετικά με την απόκτηση αδείας ισχύουν εφόσον ο πράκτορας είναι Φινλανδός υπήκοος, φινλανδική νομική οντότητα ή διαμένει στη Φινλανδία. Το Υπουργείο Αμύνης τηρεί βάση δεδομένων όπου καταχωρίζονται όλες οι χορηγούμενες άδειες. Στη Φινλανδία, οι εν λόγω άδειες, όπως και οι άδειες εξαγωγής και διαμετακόμισης, είναι δημόσια έγγραφα, και το κοινό μπορεί να τα συμβουλευθεί ή να λάβει φωτοαντίγραφα από το μητρώο που τηρεί το Υπουργείο Αμύνης, το οποίο επίσης δημοσιεύει λεπτομερείς στατιστικές των χορηγουμένων αδειών σε ετήσια βάση. Η Φινλανδία σχεδιάζει επίσης να δημιουργήσει μητρώο των πρακτόρων όπλων. Το σχετικό νομοθέτημα καταρτίζεται ήδη από τις αρμόδιες αρχές.

20. Το Υπουργείο Εσωτερικών της Φινλανδίας ετοιμάζει ήδη την εφαρμογή του πρωτοκόλλου των ΗΕ για τα πυροβόλα όπλα. Καταρτίζεται επίσης πρόταση για την καθιέρωση διατάξεων σχετικά με την πρακτόρευση που αφορούν μη πολεμικά όπλα και πυρομαχικά.

21. Στη Γαλλία, ο εντοπισμός και η καταστολή της παράνομης εμπορίας όπλων συγκαταλέγονται μεταξύ των καθηκόντων της αστυνομίας, της χωροφυλακής και των τελωνειακών υπηρεσιών. Για το σκοπό αυτό, η Γαλλία δημιούργησε ένα διοργανικό σώμα ("Κεντρικό γραφείο καταπολέμησης της παράνομης εμπορίας όπλων, εκρηκτικών και ευαίσθητων προϊόντων" - OCRTAEMS) στην Κεντρική νομαρχιακή και δικαστική αστυνομία. Οι δομές αυτές ενισχύθηκαν τον Απρίλιο 2002.

22. Δυνάμει κανονισμού που εκδόθηκε τον Ιανουάριο 2002, οι δραστηριότητες πρακτόρευσης που αφορούν προϊόντα στρατιωτικού χαρακτήρα περιλαμβάνονται στο πλαίσιο εμπορικών δραστηριοτήτων και ως εκ τούτου απαιτούν την έκδοση άδειας πριν από την έναρξη της παραγωγής και της εμπορίας των σχετικών προϊόντων. Οι πράκτορες που ασκούν τις δραστηριότητές τους στη Γαλλία πρέπει να είναι καταχωρισμένοι σε σχετικό μητρώο και να τηρούν στοιχεία για όλες τις δραστηριότητες πρακτόρευσης.

23. Η Γαλλία υποστηρίζει το μορατόριουμ της ECOWAS για την εισαγωγή, εξαγωγή και κατασκευή ελαφρών όπλων, το οποίο αποφασίστηκε από τους αρχηγούς κρατών και κυβερνήσεων τον Οκτώβριο του 1998 και ανανεώθηκε το 2001, και τηρεί τις διατάξεις του που απαιτούν η έκδοση αδειών εξαγωγής να προϋποθέτει την υποβολή από τον αγοραστή πιστοποιητικού εξαίρεσης που εκδίδεται από την εκτελεστική γραμματεία της ECOWAS.

24. Η Γερμανία συμμετέσχε στις διαπραγματεύσεις του πρωτοκόλλου για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών το οποίο συμπληρώνει τη σύμβαση των Ηνωμένων Εθνών για την καταπολέμηση του διακρατικού οργανωμένου εγκλήματος (πρωτόκολλο για τα πυροβόλα όπλα). Η διαδικασία κύρωσης του πρωτοκόλλου αυτού έχει ήδη αρχίσει.

25. Η Γερμανία, στα πλαίσια των εθνικών ελέγχων των εξαγωγών, υποστηρίζει πλήρως και εφαρμόζει τις ακόλουθες αποφάσεις:

- τις αποφάσεις του Συμβουλίου Ασφάλειας του ΟΗΕ σχετικά με τις εξαγωγές ευαίσθητων προϊόντων σε χώρες που υπόκεινται σε απαγορεύσεις εξαγωγής (όπλων),

- την κοινή δράση του Συμβουλίου 2002/589/ΚΕΠΠΑ, της 12ης Ιουλίου 2002 σχετικά με τη συμβολή της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού και για την κατάργηση της κοινής δράσης 1999/34/ΚΕΠΠΑ,

- τις κοινές θέσεις της ΕΕ σχετικά με την εξαγωγή ευαίσθητων προϊόντων σε συγκεκριμένους προορισμούς,

- η Γερμανία επίσης τηρεί τα περιφερειακά μορατόρια, όπως το μορατόριουμ της ECOWAS για την εισαγωγή, εξαγωγή και κατασκευή ελαφρών όπλων, που εγκρίθηκε στην Abuja στις 31 Οκτωβρίου 1998, όπως αυτό ανανεώθηκε, και ενδιαφέρεται για την ανάπτυξη στενής συνεργασίας με διάφορες χώρες για την εφαρμογή του εν λόγω μορατόριουμ στα πλαίσια του διακανονισμού του Wassenaar.

26. Στην Γερμανία, τόσο τα μέσα μαζικής ενημέρωσης όσο και το εκπαιδευτικό σύστημα λαμβάνουν δεόντως υπόψη όχι μόνο τα προβλήματα της παράνομης εμπορίας SALW, αλλά επίσης και τις αναπτυξιακές επιπτώσεις που συνδέονται συγκεκριμένα με τα SALW. Είναι δυνατό να υποστηριχθεί βασίμως ότι το ενδιαφερόμενο κοινό παρουσιάζει μια σχετική εγρήγορση. Στα πλαίσια αυτά, θα πρέπει να υπογραμμισθούν δύο συγκεκριμένες προσπάθειες:

- το εθνικό τηλεοπτικό δίκτυο έδειξε σε ώρα μεγάλη ακροαματικότητας, την καταστροφή αποθεμάτων SALW τα οποία χαρακτηρίστηκαν ως πλεονάσματα από τις ομοσπονδιακές ένοπλες δυνάμεις,

- οι προσπάθειες της UNICEF για την κατάργηση της εκμετάλλευσης των παιδιών και των ανηλίκων ως στρατιωτών καλύπτεται ευρέως και κατ' επανάληψη από τα εθνικά μέσα ενημέρωσης.

27. Τόσο στα πλαίσια της εθνικής διαδικασίας λήψης αποφάσεων που αφορά όλα τα θέματα ελέγχου των εξαγωγών και της πρακτόρευσης, όσο και στη δικαστική πρακτική, η Γερμανία υποστηρίζει πλήρως και εφαρμόζει τις απαγορεύσεις εξαγωγών που αποφασίζονται από το Συμβούλιο Ασφαλείας του ΟΗΕ σύμφωνα με τον καταστατικό χάρτη του ΟΗΕ. Οι αρμόδιες αρχές απορρίπτουν εκ συστήματος τις αιτήσεις χορήγησης αδειών, εφόσον υπάρχουν στοιχεία που δημιουργούν υπόνοιες ότι, στην εξεταζόμενη περίπτωση, η σχετική δραστηριότητα θα παραβεί απαγόρευση εξαγωγής όπλων που έχει επιβληθεί από το Συμβούλιο Ασφάλειας του ΟΗΕ σύμφωνα με τον καταστατικό χάρτη του ΟΗΕ. Αν και οι απαγορεύσεις εξαγωγών όπλων, καταρχήν, δεν απαιτούν τη μεταγραφή τους εθνικό δίκαιο, σε αριθμό περιπτώσεων εφαρμόζονται γενικότερες ρυθμίσεις σύμφωνα με τους σχετικούς κανονισμούς του Συμβουλίου. Οι όροι και οι διατάξεις της σχετικής απαγόρευσης εξαγωγής εφαρμόζονται στην πράξη δια της απόρριψης όλων των αιτήσεων χορήγησης αδείας εξαγωγής των σχετικών προϊόντων σε απαγορευμένους προορισμούς. Στη Γερμανία, η παραβίαση των απαγορεύσεων εξαγωγής που επιβάλλει το Συμβούλιο Ασφαλείας των Ηνωμένων Εθνών, π.χ. δια της εξαγωγής SALW σε απαγορευμένους προορισμούς, θεωρείται σοβαρό αδίκημα και συνεπώς διώκεται συστηματικά. Η παράνομη εμπορία SALW, κατά παράβαση των σχετικών απαγορεύσεων εξαγωγής επισύρει φυλάκιση τουλάχιστον δύο ετών. Σε περιπτώσεις ήσσονος σημασίας (λιγότερο σοβαρές), η ποινή στέρησης της ελευθερίας μπορεί να κυμαίνεται μεταξύ τριών μηνών και 5 ετών.

28. Οι τεχνικές πληροφορίες στην αγγλική γλώσσα σχετικά με το γερμανικό σύστημα επισήμανσης των όπλων και του οπλισμού, καθώς και λεπτομερείς πληροφορίες για τα SALW που κατάσχονται ή καταστρέφονται στα πλαίσια της γερμανικής δικαιοδοσίας και, με τη βοήθεια των ομοσπονδιακών ενόπλων δυνάμεων, στα πλαίσια των ειρηνευτικών αποστολών εκτός της επικρατείας, αποτελούν μέρος της ετήσιας ανταλλαγής πληροφοριών δυνάμει του εγγράφου του ΟΑΣΕ περί φορητών όπλων και ελαφρού οπλισμού και είναι διαθέσιμες στο διαδίκτυο στη διεύθυνσηwww.auswaertiges-amt.de/www/de/infoservice/download/pdf/friedenspolitik/ abruestung/kleinw_2002.pdf.

29. Στην Ελλάδα, τα αρμόδια υπουργεία εξετάζουν το ζήτημα της τροποποίησης της νομοθεσίας για τις εξαγωγές όπλων προκειμένου να ρυθμισθεί η πρακτόρευση των όπλων και να αναθεωρηθούν ορισμένες διατάξεις των σχετικών νόμων και κανονισμών. Έχοντας υπόψη τις απειλές που δημιουργεί η υπερβολική συσσώρευση SALW στην Νοτιοανατολική Ευρώπη, οι ελληνικές διοικητικές αρχές και οι αρχές επιβολής του νόμου ανέπτυξαν ένα αυστηρό καθεστώς συνοριακών ελέγχων. Τα εγκριθέντα μέτρα οδήγησαν το 2002 σε σημαντική αύξηση (21 %) του αριθμού των κατασχεθέντων SALW που αποτελούν αντικείμενο παράνομης εμπορίας.

30. Σύμφωνα με την αυξανόμενη επικέντρωση των προσπαθειών για την ενίσχυση των στρατηγικών κανόνων ελέγχου των εξαγωγών, η Ιρλανδία, (η οποία δεν κατασκευάζει φορητά όπλα ή ελαφρύ οπλισμό) λαμβάνει μέτρα για να εξασφαλίσει ότι οι έλεγχοι των εξαγωγών που εφαρμόζει συμμορφώνονται με τα υψηλότερα διεθνή πρότυπα. Στα πλαίσια αυτά, η διεύθυνση επιχειρήσεων, εμπορίου και απασχόλησης παρήγγειλε επισκόπηση των συστημάτων στρατηγικών ελέγχων της Ιρλανδίας προκειμένου να υποβληθούν συστάσεις για την καλύτερη δυνατή προσέγγιση για τον εκσυγχρονισμό και την ενίσχυσή τους, την πλήρωση ορισμένων κενών (π.χ. όσον αφορά την πρακτόρευση των όπλων) και την εξασφάλιση πλήρους συμμόρφωσης της Ιρλανδίας με τις διεθνείς υποχρεώσεις της. Δυνάμει της ισχύουσας ιρλανδικής νομοθεσίας, η εισαγωγή και η εξαγωγή φορητών όπλων προς τις χώρες της ΕΕ πρέπει να υπόκειται στη χορήγηση αδείας σύμφωνα με τους νόμους για τα πυροβόλα όπλα του 1925 και του 1964 και με τους κοινοτικούς κανονισμούς για τα όπλα και τα πυρομαχικά (κτήση και κατοχή) του 1993. Οι εξαγωγές πυροβόλων όπλων προς όλες τις χώρες υπόκεινται επίσης στον έλεγχο του νόμου περί εξαγωγών του 1983 καθώς και στις εκτελεστικές πράξεις που έχουν εκδοθεί δυνάμει του νόμου αυτού και στις διεθνείς υποχρεώσεις και ευθύνες που απορρέουν από τη συμμετοχή στον ΟΗΕ, την ΕΕ, τον ΟΑΣΕ και άλλους φορείς που συνεπάγονται ρύθμιση των εξαγωγών όπως ο διακανονισμός του Wassenaar.

31. Δεδομένου ότι στην Ιταλία δεν εισήχθη νέα νομοθεσία κατά το 2002 για τα φορητά όπλα και τον ελαφρύ οπλισμό, η σχετική εθνική νομοθεσία συνεχίζει να τα υποδιαιρεί σε δύο κατηγορίες:

- όπλα για στρατιωτική χρήση, τα οποία υπάγονται στον νόμο 185/1990 (οι άδειες εισαγωγής, εξαγωγής ή διαμετακόμισης στρατιωτικών όπλων εκδίδονται από το Υπουργείο Εξωτερικών, το οποίο ενεργεί σε συνεννόηση με το Υπουργείο Αμύνης),

- κοινά πυροβόλα όπλα, τα οποία υπάγονται στον νόμο 110/1975 (οι άδειες εισαγωγής, εξαγωγής ή διαμετακόμισης στρατιωτικών όπλων εκδίδονται από το Υπουργείο Εσωτερικών).

32. Δεδομένου ότι στο Λουξεμβούργο δεν εισήχθη κατά το 2002 νέα νομοθεσία, η σχετική νομική βάση συνίσταται στο νόμο της 15ης Μαρτίου 1983 για τα όπλα και τα πυρομαχικά και στον κανονισμό της 31ης Οκτωβρίου 1995 για την εισαγωγή, την εξαγωγή και τη διαμετακόμιση των όπλων, πυρομαχικών και υλικού που προορίζεται ειδικά για στρατιωτική χρήση και τη σχετική τεχνολογία. Τα νομοθετήματα αυτά δημοσιεύονται στην Επίσημη Εφημερίδα του Λουξεμβούργου. Η τρέχουσα νομοθεσία ήδη υπόκειται σε διαδικασία αναθεώρησης. Για την εξασφάλιση της διεθνούς συνεργασίας για τα φορητά όπλα και τον ελαφρύ οπλισμό, το Υπουργείο Εξωτερικών έχει αναλάβει την ευθύνη για τη σύνδεση με άλλα κράτη και οργανώσεις.

33. Στις Κάτω Χώρες το νέο σύστημα χορήγησης αδειών για τη διαμετακόμιση του υλικού αυτού τέθηκε σε ισχύ από την 1η Ιανουαρίου 2002. Η διαμετακόμιση εμπορευμάτων δια μέσου των Κάτω Χωρών καλύπτεται από το νόμο περί εισαγωγών και εξαγωγών και από το νόμο περί όπλων και πυρομαχικών. Και οι δύο νόμοι τροποποιήθηκαν το 2001 προκειμένου να βελτιωθεί ο έλεγχος της διαμετακόμισης στρατιωτικού υλικού. Ο νόμος περί εισαγωγών και εξαγωγών είναι εφαρμοστέος και στη διαμετακόμιση στρατιωτικού υλικού (όλων των ειδών που περιέχονται στον πίνακα WA) σε χώρες εκτός Ευρωπαϊκής Ένωσης. Ο τροποποιημένος νόμος περί όπλων και πυρομαχικών ρυθμίζει τη διαμετακόμιση όπλων και πυρομαχικών στα κράτη μέλη της ΕΕ. Δυνάμει του τροποποιημένου νόμου περί εισαγωγών και εξαγωγών και της λειτουργικής παράγωγης νομοθεσίας του είναι υποχρεωτική η ειδοποίηση των ολλανδικών αρχών για τις παραδόσεις ορισμένων τύπων όπλων. Πρόκειται για τις κατηγόριες φορητών όπλων και ελαφρού οπλισμού που καθορίζονται στην κοινή δράση για την καταπολέμηση της αποσταθεροποιητικής συσσώρευσης και της ανεξέλεγκτης διάδοσης φορητών όπλων και ελαφρού οπλισμού.

34. Στις Κάτω Χώρες, ο νέος κανονισμός περί διαμετακόμισης επιβάλει υποχρεωτική άδεια γενικού χαρακτήρα στις περιπτώσεις που τα στρατιωτικά προϊόντα παραμένουν στις Κάτω Χώρες επί μακρύ χρονικό διάστημα ή όταν υπόκεινται σε κάποια επανεπεξεργασία κατά τη διάρκεια της διαμετακόμισης. Επιπλέον, δημιουργήθηκε η δυνατότητα επιβολής ad hoc υποχρεωτικής άδειας για τη διαμετακόμιση των παραδόσεων στρατιωτικών ειδών. Η τελευταία αυτή δυνατότητα θα χρησιμοποιηθεί συγκεκριμένα στις περιπτώσεις που υπάρχουν ενδείξεις ότι οι παραδόσεις δεν υπόκεινται ήδη σε αποτελεσματικό έλεγχο εξαγωγής στην χώρα καταγωγής ή εφόσον προκύψει ότι, κατά την διαμετακόμιση τους μέσω του εδάφους των Κάτω Χωρών, οι παραδόσεις εκτρέπονται σε προορισμό που διαφέρει από εκείνον που αρχικά προεβλέπετο κατά την έκδοση της άδειας εξαγωγής. Ο τροποποιημένος νόμος περί όπλων και πυρομαχικών κατέστη εφαρμοστέος στην εξαγωγή ή τη διαμετακόμιση "όπλων και πυρομαχικών" στα κράτη μέλη της ΕΕ και συνεχίζει να ισχύει και για την εισαγωγή αυτού του υλικού. Για κάθε τέτοια εξαγωγή, διαμετακόμιση ή εισαγωγή απαιτείται άδεια. Σε περίπτωση εξαγωγής ή διαμετακόμισης, δεν χορηγείται άδεια εάν ο υποψήφιος αδυνατεί να αποδείξει ότι οι αρμόδιες αρχές του κράτους μέλους της ΕΕ για το οποίο προορίζονται τα όπλα ή τα πυρομαχικά δεν έχουν αντίρρηση για την παρουσία του υλικού αυτού στο έδαφός τους.

35. Το 2002, υποβλήθηκε νέο νομοσχέδιο στην Ισπανία για τη ρύθμιση του διεθνούς εμπορίου αμυντικού υλικού και ειδών διπλής χρήσης. Η νέα νομοθεσία αναμένεται να εγκριθεί κατά το δεύτερο εξάμηνο του 2003. Οι νέοι κανόνες καθιστούν υποχρεωτικό για όλες τις εξαγωγές αμυντικού υλικού και ειδών διπλής χρήσης να έχουν ως τελικό προορισμό δημόσιο οργανισμό (ένοπλες δυνάμεις και σώματα ασφαλείας) στις περιπτώσεις που υφίσταται κίνδυνος εκτροπής του τελικού προορισμού. Παρομοίως, οι αρμόδιες αρχές μπορούν να αρνηθούν τη χορήγηση αδείας για συναλλαγές που αφορούν αμυντικό υλικό και υλικό ασφαλείας εφόσον υπάρχουν επαρκείς λόγοι να εικάζεται ότι το υλικό αυτό μπορεί να χρησιμοποιηθεί για την παραβίαση των ανθρωπίνων δικαιωμάτων ή υπό οποιαδήποτε μορφή που θίγει την ανθρώπινη αξιοπρέπεια. Στο πλαίσιο αυτό, θα απαιτείται έγγραφο ελέγχου που θα βεβαιώνει την εκπλήρωση όλων των νομίμων προϋποθέσεων για την εξαγωγή των εμπορευμάτων. Πέραν αυτού, καθιερώνεται διπλός έλεγχος που ασκείται από τις τελωνειακές αρχές και την κεντρική επιθεώρηση όπλων και εκρηκτικών.

36. Η Ισπανία εφαρμόζει όλες τις ισχύουσες απαγορεύσεις εξαγωγής εντός των πλαισίων των Ηνωμένων Εθνών, της ΕΕ και του ΟΑΣΕ και τηρεί πλήρως όλες τις υποχρεώσεις που έχουν αναληφθεί στα διεθνή φόρα για τον έλεγχο των εξοπλισμών και τη μη διάδοση. Έτσι, σύμφωνα με το μορατόριουμ για τα φορητά όπλα της ECOWAS (Οικονομική Κοινότητα των Δυτικοαφρικανικών Κρατών), η Ισπανία δεν επέτρεψε καμία εξαγωγή αμυντικού υλικού κατά το 2002 με τελικό προϋπολογισμό οποιοδήποτε κράτος της εν λόγω κοινότητας, εκτός από τρεις εξοπλισμούς όρασης και προσανατολισμού για τη Γκάνα, προκειμένου να χρησιμοποιηθούν από τις ειρηνευτικές δυνάμεις των Ηνωμένων Εθνών. Τέλος η Ισπανία υποστηρίζει όλες τις πρωτοβουλίες που υποβάλλονται στα διεθνή φόρα με στόχο τη βελτίωση της διαφάνειας και των ελέγχων του εμπορίου των όπλων αυτού του είδους.

37. Η Σουηδία δεν θέσπισε νέα νομοθεσία για τα φορητά όπλα και τον ελαφρό εξοπλισμό κατά το 2002.

38. Τον Ιούλιο 2002, το Ηνωμένο Βασίλειο δημοσίευσε την πέμπτη ετήσια έκθεση για τους ελέγχους των στρατηγικών εξαγωγών, η οποία καλύπτει το ημερολογιακό έτος 2001. Η εν λόγω δημοσίευση, η οποία έχει ήδη λάβει το χαρακτηρισμό "command paper" (έγγραφο υποβαλλόμενο από τους υπουργούς προς το Κοινοβούλιο) σύμφωνα με τη νομική υποχρέωση που θεσπίζεται από το νόμο για τον έλεγχο των εξαγωγών (Export Control Act). Ο νόμος για τον έλεγχο των εξαγωγών έλαβε την βασιλική (τελική) έγκριση τον Ιούλιο 2002. Δυνάμει των νομοσχεδίων εφαρμογής, η παράνόμη εμπορία SALW και οι δραστηριότητες πρακτόρευσης οι οποίες λαμβάνουν χώρα, εν μέρει ή εν όλω στο Ηνωμένο Βασίλειο, προϋποθέτουν την χορήγηση αδείας. Καθιερώνονται πλήρεις εξωεδαφικοί έλεγχοι για τους βρετανούς υπηκόους οι οποίοι, με τις δραστηριότητες τους, διευκολύνουν την προμήθεια στρατιωτικού υλικού σε προορισμούς στους οποίους έχει επιβληθεί απαγόρευση των εξαγωγών. Ο νόμος για τον έλεγχο των εξαγωγών θα χρησιμοποιηθεί επίσης για την καθιέρωση νέων ελέγχων για την μεταφορά στρατιωτικής τεχνολογίας στο εξωτερικό με ηλεκτρονικά μέσα και την μεταφορά τεχνολογίας με κάθε μέσο, ή την παροχή τεχνικής βοήθειας στο εξωτερικό η οποία προορίζεται να χρησιμοποιηθεί ή μπορεί να χρησιμοποιηθεί σε συνδυασμό με πρόγραμμα όπλων μαζικής καταστροφής. Μετά από μία μείζονος σημασίας επισκόπηση, τα τελωνεία του Ηνωμένου Βασιλείου ασκούν αυστηρότερους ελέγχους στους καταχωρισμένους εμπόρους πυροβόλων όπλων, ενώ οι έλεγχοι στην μεθόριο συνεχίζουν να επικεντρώνονται πλέον αποτελεσματικά στα παράνομα είδη, χρησιμοποιώντας υψηλής ποιότητας πληροφορίες και τεχνικές εκτίμησης των κινδύνων.

Ι.Γ. Κατάρτιση των διοικητικών υπηρεσιών, των υπηρεσιών επιβολής του νόμου και των δικαστικών οργάνων

39. Στην Ισπανία διοργανώνονται καθ' όλη τη διάρκεια του έτους μαθήματα και σεμινάρια για τη διάδοση των γνώσεων σχετικά με τη νομική επεξεργασία που απαιτείται για την πρόληψη και την καταπολέμηση της παράνομης εμπορίας όπλων. οι εν λόγω δραστηριότητες απευθύνονται σε δημόσιους λειτουργούς και οργανισμούς με στόχο τη διάδοση των γνώσεων των κανόνων που ισχύουν στον τομέα αυτόν.

40. Το σουηδικό Κολέγιο Εθνικής Αμύνης διεξάγει ευρύ πρόγραμμα για τον αφοπλισμό, την αποστράτευση για την επανένταξη (DD& R), το οποίο περιλαμβάνει εκπαίδευση τόσο σε εθνικό όσο και σε διεθνές επίπεδο.

Ι.Δ. Άλλες πρωτοβουλίες ή δραστηριότητες

41. Στην Ιταλία, κατά το 2002 καταστράφηκαν τα εξής φορητά όπλα και ελαφρύς οπλισμός, που χαρακτηρίστηκαν ως πλεονάσματα:

- τρία περίστροφα και αυτόματα πιστόλια (beretta m51),

- 1071 τυφέκια και αραβίδες garand (t2),

Οι ιταλικές δυνάμεις ασφαλείας κατάσχεσαν επίσης, στο ιταλικό έδαφος, 8365 πυροβόλα όπλα διαφόρων τύπων.

ΙΙ. ΔΙΕΘΝΕΙΣ ΠΡΟΣΠΑΘΕΙΕΣ ΕΦΑΡΜΟΓΗΣ ΚΑΤΑ ΤΟ 2002

ΙΙ.Α. Μέτρα για την καταπολέμηση της σώρευσης και της διάδοσης των φορητών όπλων και του ελαφρού οπλισμού και για την πρόληψη της παράνομης εμπορίας συμβατικών όπλων

ΙΙ.Α.1. Οικονομική, τεχνική και άλλης φύσεως βοήθεια που παρέχεται για σχετικά προγράμματα και σχέδια που εκτελούνται από τον ΟΗΕ, την ICRC και άλλες διεθνείς ή περιφερειακές οργανώσεις και ΜΚΟ.

ΙΙ.Α.1.1. Δράσεις και σχέδια που υποστηρίζονται από την Ευρωπαϊκή Ένωση

42. Στις 11 Νοεμβρίου 2002, το Συμβούλιο εξέδωσε την απόφαση 2002/904/ΚΕΠΠΑ του Συμβουλίου για τη συνέχιση της συμβολής της Ευρωπαϊκής Ένωσης στην καταπολέμηση της αποσταθεροποιητικής συσσώρευσης και διάδοσης φορητών όπλων και ελαφρού οπλισμού στην Καμπότζη. Η εν λόγω απόφαση παρέχει περαιτέρω χρηματοδότηση 1568000 ευρώ εκ μέρους της ΕΕ για τη συνέχιση και την επέκταση του συγκεκριμένου εν εξελίξει σχεδίου, με ολοκληρωτικό σχεδιασμό και διαχείριση της ΕΕ, και το οποίο άρχισε το 1999.

43. Στις 21 Οκτωβρίου 2002, το Συμβούλιο εξέδωσε την απόφαση 2002/842/ΚΕΠΠΑ του Συμβουλίου με την οποία παρέχεται συνεισφορά της ΕΕ ύψους 200000 ευρώ για τα έξοδα λειτουργίας της "Περιφερειακής Υπηρεσίας Διεκπεραίωσης (Clearing house) της Νοτιοανατολικής Ευρώπης για τη μείωση των φορητών όπλων και του ελαφρού οπλισμού στα πλαίσια του συμφώνου για τη σταθερότητα" στο Βελιγράδι.

ΙΙ.Α.1.2. Συνεργασία της ΕΕ με άλλα κράτη

44. Κατά τη διάσκεψη κορυφής ΕΕ-ΗΠΑ της 17ης Δεκεμβρίου 1999, αποφασίσθηκε να συσταθεί Ομάδα για τα SALW για τη διεξαγωγή τακτικών ανταλλαγών σε επίπεδο εμπειρογνωμόνων με στόχο τη μεγαλύτερη συνεργασία και ανταλλαγή πληροφοριών και την αξιολόγηση της προόδου που σημειώνουν η ΕΕ και οι ΗΠΑ σε θέματα φορητών όπλων. Η ομάδα πραγματοποιεί τουλάχιστον μια συνεδρίαση ανά Προεδρία της ΕΕ. Στη συνεδρίαση του 2002 επικεντρώθηκε στις προετοιμασίες της πρώτης διετούς συνόδου των κρατών μερών του προγράμματος δράσης του ΟΗΕ για την καταπολέμηση της παράνομης εμπορίας SALW και στην εξέταση τρόπων επίτευξης προόδου στη συνεργασία για την εφαρμογή του προγράμματος δράσης. Επίσης, επικαιροποιήθηκε η κοινή δήλωση ΕΕ-ΗΠΑ σχετικά με τα SALW και συζητήθηκαν οι δυνατότητες θέσπισης κοινών προτύπων για την ετήσια έκθεση προς τον ΟΗΕ για θέματα που αφορούν τα SALW. Δόθηκαν επίσης πληροφορίες σχετικά με τα σχέδια που χρηματοδοτούνται από την ΕΕ και τις ΗΠΑ στις θιγόμενες χώρες.

45. Εν συνεχεία της δήλωσης της διάσκεψης κορυφής ΕΕ-Καναδά για τη σύσταση κοινής ομάδας εργασίας για τα φορητά όπλα, στις 16 Δεκεμβρίου 1999, η ομάδα συνεδριάζει κάθε εξάμηνο. Κατά τις συνεδριάσεις της το 2002, η ομάδα συζήτησε τις προοπτικές της πρώτης διετούς συνόδου των κρατών μερών του προγράμματος δράσης του ΟΗΕ για την καταπολέμηση της παράνομης εμπορίας SALW. Επίσης έκανε επισκόπηση της προόδου εφαρμογής των σχεδίων βοηθείας που χρηματοδοτούνται σε παγκόσμιο επίπεδο από την ΕΕ και τον Καναδά. Ιδιαίτερη προσοχή δόθηκε στο σχέδιο καταστροφής πυρομαχικών στην Αλβανία.

46. Το 1998, η ΕΕ και η Αναπτυξιακή Κοινότητα της Μεσημβρινής Αφρικής (SADC) ενέκριναν το περιφερειακό πρόγραμμα δράσης σχετικά με τον ελαφρό οπλισμό και την παράνομη εμπορία, που παρέχει ένα πλαίσιο δράσης όσον αφορά, μεταξύ άλλων, την παράνομη εμπορία, την ενίσχυση των νομικών ελέγχων στις μεταφορές όπλων, τη συλλογή και απομάκρυνση των όπλων από την κοινωνία και την ενίσχυση της διαφάνειας. Το 1999, δημιουργήθηκε ομάδα ΕΕ-SADC για τα φορητά όπλα. Το 2002, οι εργασίες της ομάδας επικεντρώθηκαν σε τομείς ενδεχόμενης διμερούς συνεργασίας. Μερικοί από αυτούς συζητήθηκαν κατά το σεμινάριο "Advancing the Implementation of the SADC Firearms Protocol: Deepening SADC-EU Cooperation" (Προχωρώντας για την εφαρμογή του πρωτοκόλλου της SADC για τα πυροβόλα όπλα: Η εμβάθυνση της συνεργασίας SADC - EE) που έγινε στις Βρυξέλλες τον Νοέμβριο 2002. Η δέουσα προσοχή δόθηκε επίσης στην προετοιμασία της πρώτης διετούς συνόδου των κρατών μερών του προγράμματος δράσης του ΟΗΕ για την καταπολέμηση της παράνομης εμπορίας SALW. Παρεσχέθησαν πληροφορίες σχετικά με την εφαρμογή του προγράμματος δράσης τόσο στη Νότιο Αφρική όσο και στην Ευρώπη.

ΙΙ.Α.1.3. Συνεργασία που παρέχεται από τα κράτη μέλη της ΕΕ

47. Το Βέλγιο υποστήριξε το σχέδιο του UNIDIR (Ινστιτούτο των Ηνωμένων Εθνών για την έρευνα περί του αφοπλισμού) "Human Security and Small Arms in West Africa - Enhancing the Role of Civil Society" (ανθρώπινη ασφάλεια και φορητά όπλα στη Δυτική Αφρική: Ενίσχυση του ρόλου της κοινωνίας των πολιτών). Το σχέδιο αυτό υπογραμμίζει την ανθρώπινη ασφάλεια, την οικοδόμηση της ειρήνης και τον πρακτικό αφοπλισμό, υπό το συγκεκριμένο πρίσμα του θέματος των SALW.

48. Το Βέλγιο υποστήριξε επίσης την "Επιθεώρηση φορητών όπλων" που πραγματεύεται το θέμα των φορητών όπλων, η οποία προτάθηκε από το πρόγραμμα Στρατηγικών σπουδών και σπουδών διεθνούς ασφαλείας του πανεπιστημιακού ινστιτούτου διεθνών σπουδών στη Γενεύη. Το σχέδιο αυτό επιδιώκει να δημιουργήσει ένα δίκτυο αμερόληπτης δημόσιας πληροφόρησης για τη διάδοση των φορητών όπλων και του ελαφρού εξοπλισμού.

49. Η Δανία συνέχισε να υποστηρίζει το πιλοτικό σχέδιο του UNDP για τη συλλογή παράνομων όπλων και την υποστήριξη της βιώσιμης ανάπτυξης της διοικητικής περιφέρειας N' Guigmi του Νίγηρα, εισφέροντας 135000 ευρώ.

50. Η Φινλανδία υποστήριξε οικονομικά το σχέδιο "Biting the bullet" (δαγκωτό βόλι), το οποίο δημιουργήθηκε ως πενταετές σχέδιο που θα οδηγήσει στην πρώτη διάσκεψη επισκόπησης το 2006. Το σχέδιο "Biting the bullet" διευθύνεται από διεθνείς μη κυβερνητικές οργανώσεις όπως οι Basic, International Alert and Saferworld. Το σχέδιο αυτό οργανώνεται από μια άτυπη διεθνή διαδικασία, την "συμβουλευτική ομάδα για τα φορητά όπλα" για την εξέταση των θεμάτων 1. των μεταβιβάσεων SALW σε μη κρατικούς παράγοντες και 2. τις κατευθυντήριες γραμμές σχετικά με τις υφιστάμενες ευθύνες δυνάμει του διεθνούς δικαίου για τις μεταβιβάσεις SALW. Η Φινλανδία αποδίδει σημασία στη διευκόλυνση των διεθνών συζητήσεων και στην ανάπτυξη καινοτόμων και πρακτικώς εφαρμόσιμων συστάσεων περί της ακολουθητέας πολιτικής για τη βελτίωση της διεθνούς συνεργασίας και των ελέγχων στους δυο προαναφερόμενους κρίσιμους τομείς. Η συμβολή της ανήλθε σε 10000 ευρώ.

51. Η Φινλανδία υποστηρίζει επίσης οικονομικά το πρόγραμμα διαχείρισης όπλων που εφαρμόζει το Ινστιτούτο Μελετών για θέματα Ασφαλείας στην Νότιο Αφρική το 2002. Η συμβολή της Φινλανδίας ανήλθε σε 30000 ευρώ και η Φινλανδία εξετάζει το ενδεχόμενο να παρατείνει την υποστήριξή της για το έτος 2003.

52. Η Φινλανδία συνέβαλε στην επιτυχία του διοργανικού προγράμματος εκπαίδευσης υπό τη διεύθυνση του ΟΗΕ στην Κεντρική Ασία. Η Φινλανδία υποστήριξε την εκπαιδευτική ενότητα του ΟΑΣΕ τόσο με την παροχή οικονομικής υποστήριξης καθώς και με την διάθεση στο σχέδιο ενός εκπαιδευτού ειδικών στον τομέα της διαχείρισης των συνόρων. Η εκπαίδευση βελτίωσε την πρακτική εφαρμογή του εγγράφου του ΟΑΣΕ για τα SALW και επικεντρώθηκε στην καταπολέμηση της παράνομης εμπορίας φορητών όπλων. Η ομάδα εμπειρογνωμόνων του ΟΑΣΕ εξετέλεσε ένα πιλοτικό σχέδιο διαρκείας δύο εβδομάδων στο σημείο διέλευσης των συνόρων Ουζμπεκιστάν - Αφγανιστάν. Η εν λόγω εκπαιδευτική πρωτοβουλία Termez-Hayraton αποσκοπούσε στη βελτίωση της ικανότητας των τοπικών συνοροφυλάκων και τελωνειακών υπαλλήλων να απαγορεύουν τις παράνομες αποστολές όπλων. Αριθμός οργανώσεων των Ηνωμένων Εθνών όπως οι UNDP, ODCCP, UNHCR, UNESCO, UNICEF, WFP και OCHA, όπως και άλλοι εταίροι παρουσίασαν άλλες εκπαιδευτικές ενότητες. Η Φινλανδία συνεχίζει να υποστηρίζει την εκπαιδευτική αυτή πρωτοβουλία με την απόσπαση ενός εμπειρογνώμονα στην αποστολή του ΟΑΣΕ στην Κεντρική Ασία.

53. Μέσω της υποστήριξης που παρέχει στο περιφερειακό κέντρο του ΟΗΕ για την ειρήνη και τον αφοπλισμό στην Αφρική, η Φινλανδία συνεισφέρει οικονομικά στο πρόγραμμα για ένα καθεστώς διαφάνειας και ελέγχου των φορητών όπλων (SATCRA) στην Αφρική. Οι στόχοι του προγράμματος αυτού είναι α) η καθιέρωση ενός μητρώου SALW για την Αφρική, β) η προώθηση της ικανότητας των δημοσίων αρχών να διαχειρίζονται τα αποθέματα, να καταγράφουν και να αποθηκεύουν τα νομίμως κατεχόμενα όπλα και πυρομαχικά, γ) η επισήμανση και η παρακολούθηση των όπλων, δ) η εναρμόνιση των εθνικών νομικών κανόνων που οποίοι διέπουν τη μεταβίβαση των SALW, ε) η προώθηση του διαλόγου με τη βιομηχανία εξοπλισμών, στ) η απογραφή των τοπικών κατασκευαστών όπλων, ζ) μια διάταξη για την παρακολούθηση και την εξακρίβωση για την εξασφάλιση της συμμόρφωσης και η) η βελτίωση της συνειδητοποίησης του προβλήματος. Η συνεισφορά της Φινλανδίας στο σχέδιο αυτό ανέρχεται σε 500000 ευρώ για τα έτη 2003 έως 2005.

54. Η Φινλανδία υποστηρίζει οικονομικά το σχέδιο του UNDP για τον έλεγχο των όπλων στην Αλβανία και διέθεσε ένα Φινλανδό εμπειρογνώμονα στον τομέα των φορητών όπλων ως διεθνή τεχνικό εμπειρογνώμονα για το σχέδιο για δύο έτη. Τα επιμέρους στοιχεία του προγράμματος ελέγχου των SALW είναι α) η ευαισθητοποίηση και η πληροφόρηση του κοινού, β) αναπτυξιακά σχέδια, γ) παροχή υλικοτεχνικής υποστήριξης στις ομάδες συλλογής όπλων, δ) ένα πιλοτικό σχέδιο βάσης δεδομένων για τον έλεγχο των όπλων και ε) παροχή βοήθειας και συμβουλών. Το σχέδιο παρέχει υποστήριξη για τον έλεγχο των SALW, με το πρόσθετο ωστόσο στοιχείο ότι οι προσπάθειες αυτές εντάσσονται σε ένα ευρύτερο σχέδιο προώθησης της ασφάλειας των ατόμων. Η ανθρώπινη ανάπτυξη, οι οικονομικές και κοινωνικές επενδύσεις και η βιώσιμη ανάπτυξη δεν είναι δυνατό να υλοποιηθούν υπό συνθήκες ανασφάλειας. Οι πηγές της ανασφάλειας στην Αλβανία είναι πολυάριθμες και επίμονες. Η ανικανότητα του κράτους και της κοινωνίας των πολιτών να εξασφαλίσουν κράτος δικαίου αποτελεί ενδεχομένως την μεγαλύτερη υποκείμενη αιτία της ανασφάλειας. Η συνεισφορά στο σχέδιο αυτό ανέρχεται σε 1150000 ευρώ για τα έτη 2001 έως 2003.

55. Η Γαλλία υποστηρίζει, σε μετασυγκρουσιακές καταστάσεις, κατάλληλα προγράμματα που συνδέονται με τη DD& R (αφοπλισμός, αποστράτευση και επανένταξη) των πρώην μαχητών, τα οποία προωθούνται από τις σχετικές περιφερειακές και διεθνείς οργανώσεις, ιδίως στην Αφρική (διμερής δράση), την πρώην Γιουγκοσλαβία (πλαίσιο ΟΗΕ και ΝΑΤΟ) και την Ασία (υποστήριξη στο πρόγραμμα ΕΕ-ASAC στην Καμπότζη). Η Γαλλία έχει ήδη συνεισφέρει 457357 ευρώ για την εφαρμογή του μορατόριουμ της ECOWAS και ανήγγειλε την ανανέωση της συμμετοχής της που θα ανέλθει σε 200000 ευρώ.

56. Η Γαλλία συμμετέχει επίσης ενεργά σε διεθνή προγράμματα συντονισμού για την καταπολέμηση της παράνομης εμπορίας SALW, στα πλαίσια του ΟΗΕ και του ΝΑΤΟ (όπως π.χ., στο Κοσσυφοπέδιο, για τη συλλογή των όπλων και την εκπαίδευση της πολιτικής και της στρατιωτικής αστυνομίας).

57. Η Γερμανία συμβάλει στο υποστηριζόμενο από πολλούς δωρητές πρόγραμμα αποστράτευσης και επανένταξης, και συνεισέφερε δύο εκατομμύρια ευρώ στο κοινό ταμείο των δωρητών. Όσον αφορά τα σχετικά προγράμματα στην περιοχή αυτή, θα χορηγηθεί διμερώς πρόσθετο ποσό 18 εκατομμυρίων ευρώ.

58. Η Ομοσπονδιακή κυβέρνηση υποστηρίζει την κοινότητα της Ανατολικής Αφρικής στις προσπάθειές της για την αναμόρφωση και την εναρμόνιση των πολιτικών σχετικά με τον έλεγχο των φορητών όπλων. Ένα μέρος της υποστήριξης αυτής συνίσταται στην οργάνωση της εκπαίδευσης του προσωπικού ασφαλείας, των μελών της κοινωνίας των πολιτών, των μελών της νομοθετικής συνέλευσης της Ανατολικής Αφρικής, των μελών της γραμματείας της ΚΑΕ, θρησκευτικών ομάδων καθώς και αντιπροσώπων των μέσων ενημέρωσης. Οι εκπαιδευτικές αυτές δράσεις χρησιμεύουν για τη δημιουργία κρίσιμης συνειδητοποίησης των κινδύνων της ανεξέλεγκτης διάδοσης των φορητών όπλων. Για το σκοπό αυτό θα ιδρυθεί γραφείο συνδέσμου εντός της γραμματείας στο Ναϊρόμπι. Ομοίως, η ομοσπονδιακή κυβέρνηση υποστηρίζει την Αναπτυξιακή Κοινότητα της Μεσημβρινής Αφρικής (SADC) στις προσπάθειες της για την εναρμόνιση των πολιτικών των μελών της με βάση το πρωτόκολλο της SADC για τον έλεγχο των πυροβόλων όπλων, των πυρομαχικών και άλλων σχετικών υλικών, το οποίο εγκρίθηκε στις 14 Αυγούστου 2001.

59. Στην Αγκόλα, η ομοσπονδιακή κυβέρνηση υποστήριξε ένα τοπικό σχέδιο που εφαρμόζεται από την μη κυβερνητική οργάνωση της Αγκόλας "Αγκόλα 2000" σε συνεργασία με τη Saferafrica. Το σχέδιο αυτό αποσκοπεί στην αύξηση της συνειδητοποίησης της ανάγκης για μείωση των αρνητικών αποτελεσμάτων της διαθεσιμότητας φορητών όπλων στην κοινωνία. Μέχρι σήμερα έχουν αναληφθεί οι ακόλουθες δραστηριότητες:

- εκπαίδευση τοπικών παραγόντων για τη διαχείριση των όπλων και τον πρακτικό αφοπλισμό,

- εκπαίδευση των τοπικών παραγόντων σε τεχνικές έρευνας και στην ανάλυση των ποσοτικών στοιχείων,

- διεξαγωγή ερευνών όσον αφορά την ανθρώπινη ασφάλεια σε επιλεγμένες περιοχές,

- σεμινάριο για τη διάδοση των ευρημάτων,

- έργο διάδοσης των ιδεών σε εθνικό επίπεδο για τη δημιουργία εθνικού σχεδίου δράσης.

60. Στην Καμπότζη, η Γερμανία υποστήριξε τη διαδικασία DD& R μέσω της "υποστήριξης για το πρόγραμμα παροχής βοήθειας στους παλαιούς πολεμιστές της Καμπότζης" (CVAP). Κατά το τελευταίο του στάδιο το πρόγραμμα επικεντρώθηκε στην επανένταξη των παλαιών πολεμιστών στις επαρχίες Kampot και Kampong Thom. Το πρόγραμμα σχεδιάστηκε για να υποστηρίξει την επανένταξη των στρατιωτών σε εθνικό επίπεδο, να ενισχύσει τις διαχειριστικές δυνατότητες της Γενικής Γραμματείας του προγράμματος και να βοηθήσει στην κατάστρωση εθνικής στρατηγικής για την επανένταξη. Οι δραστηριότητές του προγράμματος περιέλαβαν:

- έρευνα για τις ανάγκες των μελλοντικών παλαιών πολεμιστών σε δύο επαρχίες,

- τη δημιουργία της υποδομής των κέντρων αποστράτευσης,

- την παροχή υλικοτεχνικής υποστήριξης στα κέντρα αποστράτευσης,

- την προμήθεια και τη διανομή δεμάτων νοικοκυριού για 1500 παλιούς πολεμιστές (σε συνεργασία με τον Ερυθρό Σταυρό της Καμπότζης),

- την οργάνωση μαθημάτων ανάπτυξης δεξιοτήτων για τους παλαιούς πολεμιστές και τα μέλη των οικογενειών τους σε δύο επαρχίες,

- την οργάνωση μαθημάτων γεωργικής τεχνικής και τη διανομή πακέτων σπόρων,

- τη δημιουργία επαρχιακών κέντρων CVAP,

- την υποστήριξη και την εκπαίδευση για τις επιτροπές των παλαιών πολεμιστών σε δύο επαρχίες, και

- την εκπαίδευση και την υποστήριξη για τις υπηρεσίες παροχής στοιχείων.

61. Στην Καμπότζη, η Γερμανία υποστήριξε επίσης την τοπική μη κυβερνητική οργάνωση "Ομάδα εργασίας για τη μείωση των όπλων" η οποία εργάζεται για την εκπαίδευση άλλων μη κυβερνητικών οργανώσεων σε εκστρατείες αύξησης της ευαισθητοποίησης.

Μέχρι σήμερα έχουν αναληφθεί οι ακόλουθες δραστηριότητες:

- εκτίμηση των αναγκών της κοινότητας των μη κυβερνητικών οργανώσεων στην επαρχία Kampong Thom,

- διεξαγωγή σεμιναρίων για τα εκπαιδευτικά εγχειρίδια,

- σύνταξη οδηγού και εκπαιδευτικών εγχειριδίων για την υποστήριξη του έργου των μη κυβερνητικών οργανώσεων στον τομέα των φορητών όπλων,

- οικονομική υποστήριξη και προώθηση των τοπικών οργανώσεων στο έργο τους για τα φορητά όπλα και διεξαγωγή περαιτέρω σεμιναρίων,

- αξιολόγηση του πιλοτικού σχεδίου.

62. Στην Ουγκάντα, η ομοσπονδιακή κυβέρνηση υποστηρίζει πρόγραμμα εκπαίδευσης για την ειρήνη που υλοποιείται από την τοπική μη κυβερνητική οργάνωση "Borrow a youth" (δανείσου ένα νέο). Το πρόγραμμα αυτό αποσκοπεί στην αναγνώριση από τα σχολεία καθώς και από τις οργανώσεις νέων της Ουγκάντας και τις τοπικές μη κυβερνητικές οργανώσεις, του κινδύνου που παρουσιάζουν τα φορητά όπλα για το περιβάλλον τους και των μέτρων που θα πρέπει να ληφθούν για τη μείωση του κινδύνου αυτού.

Οι μέχρι τώρα αναληφθείσες δραστηριότητες περιλαμβάνουν:

- την παραγωγή εκπαιδευτικού υλικού,

- την κατάρτιση των εκπαιδευτών και

- εκστρατεία κατά των φορητών όπλων μέσω θεατρικών ομάδων, ραδιοφωνικών εκπομπών κ.λπ.

63. Η Γερμανία υποστήριξε, και συνεχίζει να υποστηρίζει, σειρά δραστηριοτήτων σχετικά με τα SALW, όπως

- το ταμείο της Διεθνούς Τράπεζας για το εθνικό πρόγραμμα αποστράτευσης στη Σιέρα Λεόνε, το οποίο συμπληρώνεται από διμερή σχέδια για την επανένταξη των πρώην πολεμιστών στη Σιέρα Λεόνε,

- διάφορα σχέδια σχετικά με τα SALW, τα οποία αποτελούν αντικείμενο (από κοινού) χορηγίας από την ομάδα των ενδιαφερομένων για τον πρακτικό αφοπλισμό κρατών, κυρίως στην Αφρική νοτίως της Σαχάρας,

- η επανένταξη των πρώην πολεμιστών και των εσωτερικώς εκτοπισμένων ατόμων στην Αγκόλα,

- η υποστήριξη του UNDP για την καταστροφή SALW στο Νίγηρα.

64. Όλες οι αποφάσεις τη Γερμανίας για την παροχή υποστήριξης παρουσιάζουν το κοινό χαρακτηριστικό ότι δίδεται προτεραιότητα σε σχέδια που βελτιώνουν, στις σχετικές αποδέκτριες χώρες, τις δυνατότητες υλοποίησης για τον έλεγχο της ροής των όπλων (εξαγωγή και εισαγωγή, δυνατότητα παρακολούθησης) και για τα προγράμματα συλλογής και καταστροφής σε μετασυγκρουσιακές καταστάσεις. Το "SALW help desk" που δημιουργήθηκε στο International Conversion Center (διεθνές κέντρο μετατροπής) στη Βόννη, υποστηρίζει τα πρακτικά μέτρα αφοπλισμού και διευρύνει την εμπειρογνωσία του όταν καθορίζονται και προγραμματίζονται σχέδια σχετικά με τα SALW. Το "help desk" δημιούργησε ένα ευρύ δίκτυο επαφών με εξέχοντες εμπειρογνώμονες στο τομέα των φορητών όπλων και του ελαφρού οπλισμού. Για να υπογραμμίσει τη σημασία που αποδίδει στη διευκόλυνση και τη βελτίωση της συνειδητοποίησης των προβλημάτων που συνδέονται με τα SALW, η ομοσπονδιακή κυβέρνηση εγκαινίασε ευρύ διάλογο και τακτική ανταλλαγή πληροφοριών με εθνικές μη κυβερνητικές οργανώσεις.

65. Στα πλαίσια του ΝΑΤΟ, η Ελλάδα συμμετέχει ως ηγετικό κράτος σε σχέδιο μελέτης σκοπιμότητας καταστροφής 1,5 εκατομμυρίου SALW και 133000 τόνων πυρομαχικών στην Ουκρανία. Το 2002, η Ελλάδα δώρισε 50000 ευρώ για το σχέδιο αυτό. Το 2002, η Ελλάδα συνεισέφερε 86000 ευρώ στο πρόγραμμα του NAMSA (οργανισμός συντήρησης και εφοδιασμού του NATO) για την καταστροφή αποθεμάτων SALW και πυρομαχικών στην Αλβανία. Η Ελλάδα έχει αναλάβει να καταβάλει περαιτέρω ετήσια συνεισφορά ύψους 50000 ευρώ μέχρι και το έτος 2006. Επιπλέον, το Υπουργείο Δημόσιας Τάξης προσέφερε υλικοτεχνική και τεχνική υποστήριξη στην αλβανική αστυνομία και οργάνωσε σεμινάρια για το προσωπικό της. Τα σεμινάρια αυτό περιλάμβαναν θέματα SALW και ελέγχου των εξαγωγών όπλων. Η Ελλάδα δώρισε επίσης 50000 ευρώ στο ταμείο της SEEI (πρωτοβουλία για τη Νοτιοανατολική Ευρώπη) για την καταστροφή SALW στη Σερβία και το Μαυροβούνιο.

66. Η Ιρλανδία συνέβαλε με 83000 ευρώ στο σχέδιο Saferafrica για την παροχή τεχνικής βοήθειας στην SADC. Η Ιρλανδία συνέβαλε επίσης με 100000 ευρώ στο σχέδιο υπό την ηγεσία του Καναδά για την καταστροφή πυρομαχικών SALW στην Αλβανία και υποσχέθηκε 30000 ευρώ σε σχέδιο υπό την ηγεσία των Κάτω Χωρών στη Σερβία και το Μαυροβούνιο.

67. Το Λουξεμβούργο, υπό την ιδιότητα του ως ανεξαρτήτου κράτους, συνεισέφερε στο σχέδιο καταστροφής ελαφρών όπλων στην Αλβανία (43660 ευρώ) στα πλαίσια του προγράμματος εταιρικής σχέσης για την ειρήνη του ΝΑΤΟ.

68. Κατά το 2001, οι Κάτω Χώρες συνέστησαν ένα ειδικό ταμείο για σχέδια SALW με συγκεκριμένο στόχο την υποστήριξη της υλοποίησης διεθνών προγραμμάτων και δηλώσεων όπως το πρόγραμμα δράσης των Ηνωμένων Εθνών, το Έγγραφο του ΟΑΣΕ για τα SALW και άλλες περιφερειακές δηλώσεις κατά της παράνομης εμπορίας SALW. Περαιτέρω το ταμείο προορίζεται για την υποστήριξη σχεδίων με στόχο τη συλλογή και την καταστροφή όπλων και πυρομαχικών, καθώς και προγραμμάτων ευαισθητοποίησης και έρευνας. Παραδείγματα σχεδίων που εκτελέστηκαν το 2002 με οικονομική βοήθεια του ταμείου είναι τα εξής:

- τα προγράμματα για τα φορητά όπλα του UNDP για την περιοχή των Μεγάλων Λιμνών και την Νοτιανατολική Ευρώπη μέσω του ταμείου του UNDP για τα SALW,

- το περιφερειακό πρόγραμμα UN-LiREC για γραφείο εκκαθάρισης για τα πυροβόλα όπλα τα πυρομαχικά και τις εκρηκτικές ύλες στη Λατινική Αμερική και την Καραϊβική,

- την βοήθεια για την καταστροφή SALW στο Κοσσυφοπέδιο, δια της χρηματοδότησης καμίνου καταστροφής που χρησιμοποιήθηκε από την KFOR,

- την συμβολή σο πρόγραμμα Saferafrica "pρόταση διαχείρισης των όπλων και αφοπλισμού: πρωτοβουλίες για τη μείωση της διάδοσης των παρανόμων φορητών όπλων και του ελαφρού οπλισμού", δια της δημιουργίας, π.χ., εθνικών σχεδίων δράσης στην Ουγκάντα, τη Ναμίμπια, και τη Μοζαμβίκη, περιλαμβανομένης της δημιουργίας εθνικών εστιακών σημείων,

- το σχέδιο "Bitting the Bulett II" που καταστρώθηκε από τις οργανώσεις Saferworld, International Alert και Basic,

- τη συμβολή στο πρόγραμμα φορητών όπλων του ISS.

69. Η Σουηδία χορήγησε οικονομική βοήθεια στα ακόλουθα πολυμερή σχέδια και ΜΚΟ:

- συλλογή όπλων στο Tsikanvali-Νότια Οσετία, (200000 SEK),

- υποστήριξη στο Σύστημα Διοίκησης των φορητών όπλων και του ελαφρού οπλισμού (SALSA) UN-LiREC, Περού (200000 SEK),

- καθεστώς διαφάνειας και έλεγχου των φορητών όπλων στην Αφρική, UNREC Τόγκο (200000 SEK),

- πρόγραμμα DD& R στη Σιέρα Λεόνε, Διεθνής Τράπεζα (δύο εκατομμύρια SEK),

- πρόληψη των συρράξεων, περιλαμβανόμενων των δραστηριοτήτων που αφορούν τα SALW, CIVIS στην Κολομβία, 2002-2003, (13,1 εκατομμύρια SEK),

- DD& R για τα παιδιά στρατιώτες στο Νότιο Σουδάν, Save the Children, Σουηδία 2002-2003 (επτά εκατομμύρια SEK),

- διάφορες δραστηριότητες σχετικά με τα SALW στη Λατινική Αμερική, ίδρυμα Arias, 2002-2004 (επτά εκατομμύρια SEK),

- πρόληψη της στρατολόγησης παιδιών στρατιωτών, UNICEF (τέσσερα εκατομμύρια SEK),

- πρόγραμμα DD& R στο Κονγκό-Μπραζαβίλ, UNDP (πέντε εκατομμύρια SEK),

- περιφερειακό πλαίσιο για τις διαδικασίες DD& R στη περιοχή των Μεγάλων Λιμνών, Διεθνής Τράπεζα (20 εκατομμύρια SEK),

- διάφορες δραστηριότητες στη Λατινική Αμερική, περιλαμβανομένης της διακοινοβουλευτικής ανταλλαγής μεταξύ Σουηδίας, Ισπανίας και Κεντρικής Αμερικής, Swefor, 2002-2003 (4,4 εκατομμύρια SEK),

- επανένταξη των πρώην στρατιωτών της Σρι Λάνκα, Ένωση του αναπήρου πρώην στρατιωτικού προσωπικού (400000 SEK),

- πρόγραμμα DD& R στη Γουινέα Μπισσάου, συντονιστής Correia - κυβέρνηση της Γουινέας Μπισσάου, 2002-2003 (20 εκατομμύρια SEK),

- διευθέτηση των συρράξεων, περιλαμβανόμενης της DD& R, Μοζαμβίκη, Diakonia (300000 SEK),

- υποστήριξη στο UN SRGS για τα παιδιά στις ένοπλες συρράξεις (700000 SEK),

- "Μελέτη για τα παιδιά στρατιώτες: Πρόληψη της στρατολόγησης παιδιών και νέων" Πανεπιστήμιο της Ουψάλα (200000 SEK),

- υποστήριξη της έρευνας για τα φορητά όπλα, Πανεπιστημιακό Ινστιτούτο Διεθνών Σπουδών, (200000 SEK).

70. Το Ηνωμένο Βασίλειο χρηματοδότησε δέκα σχέδια από το Global Conflict Prevention Pool. Κύριος στόχος των σχεδίων αυτών είναι η οικοδόμηση δυναμικού, η οικοδόμηση συναίνεσης και η έρευνα και ανάλυση. Το 2002 το ταμείο καταστροφής φορητών όπλων (SADF) χρηματοδότησε σχέδια για την καταστροφή φορητών όπλων στη Μποτσουάνα, την Κένυα και την Καμπότζη.

71. Το Ηνωμένο Βασίλειο υποστήριξε την υλοποίηση περιφερειακών συμφωνιών στην Αφρική για τον περιορισμό της ροής όπλων εντός και πέριξ της αφρικανικής ηπείρου. Κατά το 2002, το Ηνωμένο Βασίλειο απετέλεσε τον κύριο δωρητή της Γραμματείας του Ναϊρόμπι, η οποία είναι επιφορτισμένη να επικουρεί τα κράτη για την υλοποίηση των δεσμεύσεων που ανάλαβαν στη δήλωση του Ναϊρόμπι. Η Γραμματεία μέχρι τώρα έχει προσφέρει εκπαίδευση και υποστήριξη στο προσωπικό επιβολής του νόμου στην περιοχή και συνέβαλε στη δημιουργία εθνικών εστιακών σημείων σε κάθε χώρα. Με τους άλλους εταίρους στη G8, το Ηνωμένο Βασίλειο βοήθησε στη δημιουργία δυναμικού στο επίπεδο όλης της ηπείρου, όπως και σε περιφερειακό και υποπεριφερειακό και εθνικό επίπεδο, για την υλοποίηση του προγράμματος δράσης του ΟΗΕ και των περιφερειακών προγραμμάτων δράσης, και ειδικότερα στην Ανατολική Αφρική. Παρεσχέθη επίσης υποστήριξη για την εφαρμογή του μορατόριουμ του ECOWAS και του περιφερειακού προγράμματος δράσης της SADC για τα SALW. Η βρετανική κυβέρνηση παρέχει επίσης βοήθεια σε κράτη σε περιοχές από τις οποίες κατά το παρελθόν προήλθαν ανεύθυνες εξαγωγές όπλων προς την Αφρική, ώστε να εφαρμόσουν συστήματα υπεύθυνων ελέγχων των εξαγωγών, μέσω διμερών επισκέψεων και σεμιναρίων.

ΙΙ.Α.2. Οικονομική, τεχνική και άλλη βοήθεια προς άλλα κράτη, και ιδίως στα κράτη των θιγομένων περιοχών

72. Η Δανία υποστηρίζει την άρση των ναρκοπεδίων και την καταστροφή των ναρκών κατά προσωπικού με περισσότερα από εννέα εκατομμύρια ευρώ, μέσω εξαετούς προγράμματος στη Μοζαμβίκη. Η καταστροφή των SALW δεν περιλαμβάνεται μεταξύ των στόχων του προγράμματος αλλά πραγματοποιήθηκε ευκαιριακά ως παρεπόμενη δραστηριότητα. Δια της συμμετοχής της στις ειρηνευτικές επιχειρήσεις στα Βαλκάνια, η Δανία έλαβε μέρος σε δραστηριότητες που αφορούν τον επαναπατρισμό, την αποστράτευση και τον αφοπλισμό των ενόπλων δυνάμεων. Η μείωση των αποθεμάτων SALW που κατέχονται από πολίτες αποτελεί βασικό στοιχείο των δραστηριοτήτων των δανικών δυνάμεων.

73. Η Φινλανδία, μαζί με τον Καναδά, υποστηρίζει το πρόγραμμα ελέγχου των φορητών όπλων στη Γουατεμάλα. Η οργάνωση που είναι υπεύθυνη για το σχέδιο είναι το IEPADES - Instituto de ensenanza para el desarrollo sostenible - μία μη κυβερνητική οργάνωση που ιδρύθηκε το 1990. Στόχος του σχεδίου είναι η παγίωση ενός εθνικού προγράμματος ελέγχου των όπλων με τη συμμετοχή κυβερνητικών παραγόντων που συμμετέχουν στην προσπάθεια αυτή καθώς και ομάδων της κοινωνίας των πολιτών που ενδιαφέρονται για το θέμα. Η συμμετοχή της Φινλανδίας στο πρόγραμμα ανέρχεται σε 20000 ευρώ.

74. Η Φινλανδία χρηματοδότησε και οργάνωσε την εκπαίδευση στη Φινλανδία το 2002 δύο αστυνομικών από τη Νικαράγουα και τη Γουατεμάλα. Η εκπαίδευση περιελάμβανε μεταξύ άλλων, θέματα σχετικά με την καταχώριση των όπλων, τους μεθοριακούς ελέγχους, τη χορήγηση αδειών για την εξαγωγή όπλων και θέματα νομοθεσίας σχετικά με τα όπλα. Η Φινλανδία εκπαίδευσε δύο εμπειρογνώμονες φορητών όπλων σε θέματα συλλογής και καταστροφής SALW και διαχείρισης αποθεμάτων ασφάλειας των SALW και στην Ελβετία τον Ιούνιο του 2002. Η Φινλανδία είναι πρόθυμη να συμμετάσχει σε διεθνή ή διμερή σχέδια και σεμινάρια που ζητούν οι αποδέκτριες χώρες στον τομέα της συλλογής και καταστροφής των όπλων και της διαχείρισης των αποθεμάτων. Η Φινλανδία προσφέρει τη βοήθεια εμπειρογνωμόνων στις χώρες που το ζητούν για την εκτίμηση των προβλημάτων τους σχετικά με τη διαχείριση των SALW. Οι εμπειρίες της Φινλανδίας στον τομέα της συλλογής και της καταστροφής των όπλων στις ειρηνευτικές επιχειρήσεις μπορεί να χρησιμοποιηθεί στη συνεργασία. Η Φινλανδία εξετάζει το ενδεχόμενο οργάνωσης μαθημάτων εκπαίδευσης εμπειρογνωμόνων στη Φινλανδία με αντικείμενο ορισμένες τεχνικές πτυχές της διαχείρισης των SALW.

75. Η Φινλανδία απέσπασε ένα Φινλανδό εμπειρογνώμονα στον τομέα των φορητών όπλων στο πρόγραμμα του Πανεπιστημιακού Ινστιτούτου "Strategic and International Security Studies' Small Arms Survey programme" (πρόγραμμα έρευνας για τα φορητά όπλα στα πλαίσια της στρατηγικής και της διεθνούς ασφάλειας) και χρηματοδότησε το πρόγραμμα για το έτος 2003 με συνολικό ποσό 60000 ευρώ. Οι στόχοι της έρευνας αυτής είναι α) να αποτελέσει την κυριότερη διεθνή πηγή ουδέτερης δημόσιας πληροφόρησης για όλες τις πτυχές που αφορούν τα φορητά όπλα, β) να χρησιμεύσει ως πηγή για τις κυβερνήσεις, τους υπεύθυνους για την κατάστρωση των πολιτικών, τους ερευνητές και τους ακτιβιστές, γ) να αποτελέσει ανεξάρτητο φορέα παρακολούθησης για τις εθνικές και διεθνείς κυβερνήσεις και μη κυβερνητικές πρωτοβουλίες πολιτικής στον τομέα των φορητών όπλων, δ) να αποτελέσει αγωγό για την ροή των πληροφοριών και τον διάλογο για θέματα φορητών όπλων μεταξύ βορρά και νότου, ε) να αποτελέσει το κεντρικό κομβικό σημείο ενός διεθνούς δικτύου ερευνητών, ερευνητικών ιδρυμάτων και ΜΚΟ που εργάζονται για θέματα φορητών όπλων, και στ) να αποτελέσει το φόρουμ για την ανταλλαγή των πληροφοριών και τη διάδοση των μέτρων και πρωτοβουλιών για τις βέλτιστες πρακτικές αντιμετώπισης των θεμάτων των φορητών όπλων.

76. Η Φινλανδία πιστεύει στη διεθνή συνεργασία και στο συντονισμό για την υποστήριξη των χωρών που χρειάζονται βοήθεια για την εφαρμογή του προγράμματος δράσης των ΗΕ και του εγγράφου του ΟΑΣΕ για τα SALW. Η Φινλανδία αποδίδει ιδιαίτερη σημασία στην περιφερειακή συνεργασία για τον έλεγχο της παράνομης εμπορίας φορητών όπλων μέσω της βελτίωσης των ικανοτήτων των αρχών που είναι υπεύθυνες για τους συνοριακούς έλεγχους, τις τελωνειακές υπηρεσίες και την αστυνομία. Τούτο συνεπάγεται μεταξύ άλλων την ανταλλαγή πληροφοριών σε εθνικό και περιφερειακό επίπεδο, την εκπαίδευση του προσωπικού, την βοήθεια για τεχνικούς εξοπλισμούς, τη δημιουργία βάσεων δεδομένων για τα μητρώα των όπλων και βελτίωση της ποιότητας της διαχείρισης των αποθεμάτων. Η Φινλανδία βελτίωσε τη συνεργασία, την ανταλλαγή εμπειριών και εκπαίδευσης μεταξύ αρμόδιων υπαλλήλων, περιλαμβανομένων των υπάλληλων των τελωνείων, της αστυνομίας, των υπηρεσιών πληροφοριών και ελέγχου των όπλων, σε εθνικό, περιφερειακό και διεθνές επίπεδο.

77. Η Γαλλία προτιμά τις διμερείς δράσεις, τις οποίες θεωρεί ως πολιτική προτεραιότητα, και οι οποίες επικεντρώνονται σε γεωγραφικές περιοχές (π.χ. στη Δυτική Αφρική). Η Γαλλία υποστηρίζει τα προγράμματα συνεργασίας που πραγματοποιούνται στα πλαίσια της ΕΕ δυνάμει της κοινής δράσης που εγκρίθηκε το 1998 και τροποποιήθηκε το 2002. Η Γαλλία συμμετέχει ενεργά στην προώθηση ενός πολιτισμού διατήρησης και επιβολής της ειρήνης μέσω της οργάνωσης σεμιναρίων και αποστολών βοηθείας (αποστολή εμπειρογνωμόνων για την παροχή βοήθειας σε αιθιοπικά τάγματα που μετείχαν σε ειρηνευτική επιχείρηση στο Μπουρούντι υπό την αιγίδα της ΟΑΕ.

78. Η Γερμανία υποστήριξε τα ακόλουθα περιφερειακά προγράμματα.

- συγχρηματοδότηση προγράμματος DD& R στη Ρουάντα,

- το σχέδιο φορητών όπλων Saligad στο Κέρας της Αφρικής,

- σχέδιο "SALW for Community Development" στη Μοζαμβίκη,

- αστυνόμευση των κοινοτήτων και πρόληψη των συγκρούσεων σε αστικές περιοχές της Νοτίου Αφρικής,

- καταστροφή φορητών όπλων στην Αλβανία καθώς και εκπαίδευση προσωπικού για την οργάνωση της καταστροφής από την αλβανική πλευρά,

- τα σχέδια του ΟΑΣΕ για την αφαίρεση και την καταστροφή πυρομαχικών στη Μολδαβία.

79. Αναφερόμενη επίσης στις δραστηριότητές της σε σχέδια στα γειτονικά πεδία της DD& R και της ευαισθητοποίησης, η Γερμανία υποστηρίζει διμερή και πολυμερή σχέδια για τη βελτίωση της δέσμευσης της διεθνούς κοινότητας και της αποτελεσματικότητας όσον αφορά τους ελέγχους εξαγωγής. Προς τούτο, ανταλλάσσει πληροφορίες με άλλα κράτη σε αμοιβαία βάση. Στον τομέα αυτό, η Γερμανία ενεργεί εν μέρει για λογαριασμό της Ευρωπαϊκής Επιτροπής ή διεθνών καθεστώτων ελέγχου, και εν μέρει με την απόσπαση εμπειρογνωμόνων για να συμμετάσχουν σε σχέδια σε άλλα κράτη. Επιπλέον, η Γερμανία ανέλαβε την πρωτοβουλία για την διεξαγωγή συναντήσεων εμπειρογνωμόνων και επικουρεί άλλα κράτη (όπως τα προσχωρούντα και τα υποψήφια κράτη στην Κεντρική και Ανατολική Ευρώπη) για τη σύσταση των εθνικών τους συστημάτων ελέγχου των εξαγωγών. Στα πλαίσια αυτά, δόθηκε ιδιαίτερη προσοχή στο θέμα των SALW, περιλαμβανομένης της επεξεργασίας και της δημοσίευσης νέας κατάλληλης νομοθεσίας και της δημιουργίας της ατμόσφαιρας που είναι απαραίτητη για την αποτελεσματική εφαρμογή του νόμου. Η Γερμανία προσέφερε τεχνική και οικονομική βοήθεια για την καταστροφή των SALW σε άλλες χώρες και είναι πρόθυμη να εξετάσει περαιτέρω σχέδια στο μέλλον

80. Από τη λεπτομερή ανάλυση και αξιολόγηση των εγκληματικών δραστηριοτήτων που περιλαμβάνουν παράνομη εμπορία SALW στη Γερμανία, προκύπτει ότι ο συχνά εικαζόμενος δεσμός με την εμπορία ναρκωτικών, το διεθνές οργανωμένο έγκλημα και την τρομοκρατία δεν μπορεί να αποδειχθεί εύκολα όσον αφορά τα σχετικά με τα SALW αδικήματα που διαπράττονται στη Γερμανία. Συνεπώς, οι προσπάθειες της Γερμανίας επικεντρώνονται στην αμοιβαία βοήθεια προς γειτονικές ευρωπαϊκές χώρες. Στο πλαίσιο του συμφώνου σταθερότητας για τη Νοτιοανατολική Ευρώπη, η Γερμανία ανέλαβε έντονη συνεργασία, σε επίπεδο αστυνομίας και τελωνείων, με διάφορες χώρες της περιοχής, επικεντρώνοντας τις προσπάθειες της στην εκπαίδευση και την εξειδίκευση των αστυνομικών δυνάμεων φύλαξης των συνόρων ως κυρίων αρχών υπεύθυνων για την καταπολέμηση της παράνομης εμπορίας SALW. Η υπηρεσία τελωνειακών ερευνών, λόγου χάριν, επικουρεί τις αρχές της Σλοβενίας στην προσπάθειά τους για την καταπολέμηση του οργανωμένου διεθνούς εγκλήματος, λαμβάνοντας την πρωτοβουλία για την έναρξη ερευνών με αντικείμενο τα μέλη συμμοριών λαθρεμπόρων όπλων της Νοτιοανατολικής Ευρώπης, τα οποία διαμένουν στη Γερμανία.

81. Σε επίπεδο επιμέρους περιφερειών, η ομοσπονδιακή διεύθυνση τελωνείων συμμετέχει στην πρόληψη και την καταπολέμηση της παράνομης διεθνούς εμπορίας SALW, διεξάγοντας επιλεκτικούς ελέγχους σε ροές των εμπορευμάτων οι οποίες δεν στοιχειοθετούνται από συγκεκριμένες υποψίες. Οι εν λόγω έλεγχοι διεξάγονται συγκεκριμένα από τις υπηρεσίες εκτελωνισμού και επιτήρησης των συνόρων και από κινητές ομάδες ελέγχου. Σε περιφερειακό επίπεδο, θα πρέπει να υπογραμμισθεί η στενή συνεργασία μεταξύ της υπηρεσίας τελωνειακών ερευνών και της διεύθυνσης τελωνείων της γαλλίας. Η συνεργασία αυτή περιλαμβάνει τακτικούς ειδικούς ελέγχους που εκτελούνται από κοινού και αποσκοπούν αποκλειστικά στην καταπολέμηση της παράνομης εμπορίας SALW. Οι εν λόγω ειδικοί έλεγχοι αποδείχθηκαν πολύτιμοι για περίοδο πολλών ετών. Η ανταλλαγή πληροφοριών μεταξύ γερμανικών, γαλλικών και αυστριακών τελωνειακών υπηρεσιών είναι πολύ εκτεταμένη. Οι υπηρεσίες τελωνειακών ερευνών των χωρών αυτών ανταλλάσσουν πληροφορίες για την παράνομη εμπορία SALW. Επίσης διατηρείται στενή συνεργασία με τις αρχές της Σλοβενίας.

82. Σε ευρύτερη έννοια, η Γερμανία προώθησε την υπόθεση της διευκόλυνσης της νόμιμης δράσης κατά της παράνομης εμπορίας SALW δια της σύναψης διμερών συμφωνιών με αριθμό χωρών. Οι συμφωνίες αυτές περιέχουν ρήτρες για την πρόληψη, την καταπολέμηση και την εκρίζωση της παράνομης εμπορίας όπλων.

ΙΙ.Α.3. Συντονισμός των πρακτικών μέτρων με άλλα κράτη μέλη και με την Επιτροπή της ΕΕ

83. Τα θέματα που φορούν τα SALW συζητήθηκαν το 2002 κατά τις συναντήσεις της τρόικας με θέμα τις εξαγωγές συμβατικών όπλων, τον αφοπλισμό και τη μη διάδοση, με τις συνδεδεμένες χώρες, τις χώρες ΕΟΧ-ΕΖΕΣ, τη Ρωσική Ομοσπονδία, την Ουκρανία, τον Καναδά, τις Ηνωμένες Πολιτείες, την Κίνα και τη Νότια Κορέα. Επίσης συζητήθηκαν στις Κοινές Ομάδες Εργασίας για τα SALW μεταξύ της ΕΕ και των ΗΠΑ και του Καναδά.

ΙΙ.Α.4. Συμμετοχή στην οργάνωση διεθνών σεμιναρίων και διασκέψεων

84. Η Αυστρία υπήρξε συγχορηγός, μαζί με άλλους εταίρους από την ΕΕ, της διάσκεψης για την εφαρμογή του προγράμματος δράσης του ΟΗΕ για τα φορητά όπλα - "Ανάγκες και εταιρικές σχέσεις" που διεξήχθη στην Πραιτόρια (Νότιος Αφρική) στις 18 έως 21 Μαρτίου 2002.

85. Η Φινλανδία μαζί με τον Καναδά, την Κόστα Ρίκα και το Ίδρυμα Arias, οργάνωσε και χρηματοδότησε την διάσκεψη για τα φορητά όπλα για τις χώρες της Κεντρικής Αμερικής τον Δεκέμβριο 2001. Κύριος σκοπός της διάσκεψης ήταν να δώσει συνέχεια στο πρόγραμμα δράσης του ΟΗΕ και να φέρει σε επαφή τους κυβερνητικούς εκπροσώπους και τους οργανισμούς που εργάζονται στο πεδίο της διάδοσης, του ελέγχου και της εμπορίας SALW. Η συμμετοχή της Φινλανδίας ανήλθε σε 28500 ευρώ.

86. Το φινλανδικό Υπουργείο Εξωτερικών, σε συνεργασία με τη Γραμματεία του ΟΑΣΕ οργάνωσε τον Ιούνιο 2002 στο Ελσίνκι, σεμινάριο για τις χώρες της Κεντρικής Ασίας με θέμα την εκπαίδευση στη διαχείριση των συνόρων Στο σεμινάριο έλαβαν μέρος το Καζακστάν, η Κιργισία, το Τατζικιστάν, το Τουρκμενιστάν και το Ουζμπεκιστάν. Η εκπαίδευση απευθυνόταν σε υπαλλήλους της αστυνομίας, των τελωνείων, των υπηρεσιών ελέγχου των εξαγωγών και των αρχών έλεγχου των συνόρων. Σκοπός του σεμιναρίου ήτα να δοθεί βοήθεια σε χώρες της Κεντρικής Ασίας για την ενίσχυση των εθνικών συστημάτων έλεγχου των εξαγωγών και ασφάλειας των συνόρων προκείμενου να μειωθεί η παράνομη εμπορία φορητών όπλων, ναρκωτικών και ειδών στρατηγικής σημασίας. Προκειμένου να διευρυνθεί η έννοια των πραγματικών συνόρων, το σεμινάριο ήταν εν μέρει συνέχεια των εργαστηρίων του ΟΑΣΕ για τα φορητά όπλα και τον ελαφρύ οπλισμό που έγινε στην Κεντρική Ασία στις αρχές του 2001 και τον Μάιο του 2002. Στα σεμινάρια αυτά παρουσιάστηκε η φινλανδική νομοθεσία για τον οπλισμό και τα μητρώα των όπλων. Συζητήθηκαν θέματα ελέγχου των εξαγωγών αμυντικού υλικού, ειδών διπλής χρήσης και πυρηνικών υλικών, εξοπλισμών και τεχνολογίας καθώς και θέματα συνοριακών ελέγχων για ραδιενεργά υλικά. Έγινε επίσης παρουσίαση της ασφαλούς αποθήκευσης και της καταστροφής των πλεονασμάτων όπλων. Κατά την επιτόπου επίσκεψη οι συμμετέχοντες επισκέφθηκαν έναν αποθηκευτικό χώρο φορητών όπλων και ελαφρού οπλισμού του φινλανδικού στρατού.

87. Η Φινλανδία κάλυψε τα οδοιπορικά των συμμετεχόντων από τις χώρες που ζήτησαν οικονομική υποστήριξη μέσω του φόρουμ της μονάδας υποστήριξης του Συμβουλίου Ασφαλείας για το σεμινάριο του ΟΑΣΕ για τα SALW που έγινε στη Βιέννη τον Φεβρουάριο 2002. Η συμβολή της ανήλθε σε 15000 ευρώ.

88. Η Γερμανία συμμετέσχε ενεργά, και σε μερικές περιπτώσεις υπήρξε συγχορηγός, στα εργαστήρια του ΟΑΣΕ και του ΟΗΕ για τα SALW στην Κεντρική Ασία και τη Νοτιοανατολική Ευρώπη.

89. Η Γερμανία παρέσχε οικονομική υποστήριξη και εμπειρογνωσία σε σεμινάρια για την ασφάλεια των συνόρων, τη σήμανση των SALW και τη διαχείριση των αποθεμάτων τα οποία διεξήχθησαν υπό την αιγίδα του ΟΑΣΕ στο Termiz (Ουζμπεκιστάν) και στο Ζάγκρεμπ (Κροατία).

90. Η Ιταλία δώρισε 22000 ευρώ για την οργάνωση σεμιναρίου του ΟΑΣΕ τον Φεβρουάριο 2003 στο Βουκουρέστι με θέμα την περιφερειακή εφαρμογή του προγράμματος δράσης του ΟΗΕ για την παράνομη εμπορία φορητών όπλων και ελαφρού οπλισμού.

91. Η Ιταλία συμμετέσχε επίσης στα εξής διεθνής σεμινάρια και διασκέψεις:

- Αφρικανική διάσκεψη για την εφαρμογή του προγράμματος δράσης του ΟΗΕ για την παράνομη εμπορία φορητών όπλων και ελαφρού οπλισμού (Πραιτόρια, 18 με 22 Μαρτίου),

- Τρίτη σύνοδος των κρατών μελών της ΕΕ και των συνδεδεμένων χωρών για τις εξαγωγές των συμβατικών όπλων (Σόφια, 10 Απριλίου),

- Σεμινάριο που οργανώθηκε από το συνασπισμό των ΜΚΟ και την οργάνωση Saferworld με θέμα τους ελέγχους των εξαγωγών όπλων στην Ευρωπαϊκή Ένωση,

- Περιφερειακή διευθύνουσα ομάδα του συμφώνου σταθερότητας για τον έλεγχο των φορητών όπλων και των ελαφρών εξοπλισμών (Σκόπια, 30 Μαΐου)

- Εργαστήριο που οργανώθηκε από το "World Forum on the Future of Sport Shooting Activities" με θέμα τις εξαγωγές, εισαγωγές και την πρακτόρευση φορητών όπλων και ελαφρών οπλισμών (Νεάπολη, 13 και 14 Ιουνίου),

- Περιφερειακό σεμινάριο για την εφαρμογή του προγράμματος δράσης του ΟΗΕ για την παράνομη εμπορία φορητών όπλων και ελαφρού οπλισμού (Μανίλα, 9 και 10 Ιουλίου),

- Εργαστήριο ΝΑΤΟ - EAPC για τα φορητά όπλα και τον ελαφρό οπλισμό (Ζάγκρεμπ, 24 και 25 Οκτωβρίου)

- Προπαρασκευαστικό σεμινάριο του ενδέκατου οικονομικού φόρουμ του ΟΑΣΕ για τις εθνικές και διεθνείς οικονομικές επιπτώσεις των φορητών όπλων και του ελαφρού οπλισμού (Σόφια, 11 και 12 Νοεμβρίου)

- Διάσκεψη των δωρητών της περιφερειακής υπηρεσίας διεκπεραίωσης της Νοτιοανατολικής Ευρώπης για τον έλεγχο των φορητών όπλων και του ελαφρού οπλισμού (Γενεύη, 20 Νοεμβρίου)

- Ανεπίσημη σύνοδος που οργανώνει η ΜΚΟ Saferworld για τους ελέγχους των εξαγωγών όπλων της ΕΕ (Βρυξέλλες, 3 Δεκεμβρίου).

92. Οι Κάτω Χώρες συνεισέφεραν για την οργάνωση και τη συγχρηματοδότηση της "Διάσκεψης για την εφαρμογή του προγράμματος δράσης του ΟΗΕ για τα φορητά όπλα και τον ελαφρό οπλισμό στην Αφρική - Ανάγκες και εταιρικές σχέσεις" που έγινε στην Πραιτόρια από 18 έως 21 Μαρτίου 2002, και η οποία οργανώθηκε από κοινού με την Αυστρία, τον Καναδά, την Κένυα, το Μαλί, τη Νιγηρία, τη Νορβηγία, τη Νότιο Αφρική, την Ελβετία και το Ηνωμένο Βασίλειο.

93. Η Πορτογαλία συμμετέσχε στη διάσκεψη για την εφαρμογή του προγράμματος δράσης του ΟΗΕ για τα φορητά όπλα στην Αφρική (Πραιτόρια, 18 έως 21 Μαρτίου 2002).

94. Η Σουηδία συμμετέσχε σε διάφορα διεθνή σεμινάρια, περιλαμβανομένων των σεμιναρίων για την εφαρμογή του προγράμματος δράσης του ΟΗΕ για τα SALW, για την παράνομη εμπορία και για τον έλεγχο των εξαγωγών.

95. Το Ηνωμένο Βασίλειο, μαζί με άλλους εταίρους από την ΕΕ, υπήρξε συγχορηγός της διάσκεψης για την εφαρμογή του προγράμματος δράσης του ΟΗΕ για τα φορητά όπλα και τον ελαφρό οπλισμό στην Αφρική - ανάγκες και εταιρικές σχέσεις που έγινε στην Πραιτόρια από 18 έως 21 Μαρτίου 2002.

ΙΙ.Α.5. Άλλες πρωτοβουλίες

96. Η Φινλανδία συμβάλλει με στρατιωτικές δυνάμεις και έχει αναλάβει σημαντικές ευθύνες συντονισμού στις ειρηνευτικές επιχειρήσεις του ΝΑΤΟ στη Βοσνία-Ερζεγοβίνη και το Κοσσυφοπέδιο, δυνάμει εντολής του ΟΗΕ. Οι εν λόγω επιχειρήσεις περιλαμβάνουν την αποστράτευση των ενόπλων ομάδων, την παρακολούθηση και την πρόληψη εγκληματικών δραστηριοτήτων (περιλαμβανομένου του εμπορίου ανθρώπων και του λαθρεμπορίου όπλων και ναρκωτικών), τη διατήρηση της δημόσιας τάξης και τη βελτίωση της ασφάλειας. Περιλαμβάνουν επίσης άλλες δραστηριότητες που συμβάλλουν σημαντικά στον περιορισμό της απειλής κατά της ασφάλειας που αποτελούν τα φορητά όπλα στις τοπικές κοινότητες των Δυτικών Βαλκανίων.

97. Η Γαλλία υποστηρίζει δράσεις που αποσκοπούν στην αποκατάσταση του κράτους δικαίου σε μετασυγκρουσιακές καταστάσεις. Η Γαλλία συμμετέχει ήδη στις επιχειρήσεις αυτές στη ΛΔΚ, την Ακτή του Ελεφαντοστού και στο Κοσσυφοπέδιο.

98. Η Γερμανία, η οποία συμβάλλει με στρατιωτικές δυνάμεις στην SFOR, την KFOR και στις επιχειρήσεις Harvest και Amber Fox, συμμετέσχε στη συλλογή SALW στη Νοτιοανατολική Ευρώπη. Δυνάμει των κανονισμών του Dayton, παρέσχε περαιτέρω υποστήριξη για την καταστροφή όλμων διαμετρήματος 82 mm στη Βοσνία-Ερζεγοβίνη. Η πρόληψη της παράνομης εμπορίας μη στρατιωτικών όπλων και στρατιωτικών SALW, αποτελεί μέρος των προγραμμάτων ολοκληρωμένης διαχείρισης των συνόρων που υποστηρίζονται από τη γερμανική αστυνομική συνεργασία στα πλαίσια του συμφώνου σταθερότητας για τη Νοτιοανατολική Ευρώπη.

99. Η Γερμανία συνεργάζεται στενά με την Ιντερπόλ για τον εντοπισμό των ομάδων και των ατόμων που ασκούν παράνομη εμπορία SALW, εφόσον απαιτείται, εντός του πλαισίου των μεμονωμένου εγκληματικών ερευνών. Σε μία περίπτωση, η κυβέρνηση ενός άλλου κράτους που καταπολεμά ενεργά την παράνομη διακίνηση SALW διαβίβασε ογκώδες αίτημα παρακολούθησης στη Γερμανία, αμέσως και όχι μέσω της Ιντερπόλ, λόγω του ότι το αίτημα αυτό δεν πηγάζει από μεμονωμένες εγκληματικές έρευνες. Η Γερμανία είναι ενεργό μέλος της ομάδας εργασίας IWETS (Interpol Weapons and Explosives Tracking System - Σύστημα παρακολούθησης όπλων και εκρηκτικών της Ιντερπόλ). Η Γερμανία, μαζί με άλλες χώρες, θα συμμετάσχει στο πιλοτικό σχέδιο του IWETS, το οποίο θα αρχίσει περί τα μέσα του 2003.

100. Οι ένοπλες δυνάμεις της Ιταλίας συμμετείχαν σε αριθμό εκτεταμένων επιχειρήσεων, κατά τις οποίες συνελέγησαν/κατασχέθησαν και καταστράφηκαν τα ακόλουθα SALW:

Πολυεθνική ταξιαρχία (Κοσσυφοπέδιο)

- 310 τυφέκια,

- 100 περίστροφα,

- 6 πολυβόλα,

- 20 φορητοί εκτοξευτές αντιαρματικών πυραύλων,

- 7 ρουκέτες,

- 183 χειροβομβίδες,

- 2780 νάρκες,

- 27517 πυρομαχικά διαφόρων διαμετρημάτων.

Πολυεθνική ειδική μονάδα (Κοσσυφοπέδιο)

- 86 όπλα διαφόρων τύπων,

- 16706 πυρομαχικά διαφόρων διαμετρημάτων,

- 135 χειροβομβίδες,

- 1000 kg εκρηκτικών,

- 20 φορητοί εκτοξευτές αντιαρματικών πυραύλων.

Πολυεθνική ειδική μονάδα (Βοσνία)

- 1 τουφέκι.

101. Μαζί με άλλους συμμάχους του ΝΑΤΟ, η Πορτογαλία συνέβαλε με στρατιωτικές δυνάμεις στις ειρηνευτικές δυνάμεις SFOR και KFOR στη Βοσνία-Ερζεγοβίνη και στο Κοσσυφοπέδιο δυνάμει της εντολής του ΟΗΕ. Ο μείωση των αποθεμάτων που κατέχονται από πολίτες αποτελεί μέρος των καθηκόντων των πορτογαλικών δυνάμεων.

102. Μαζί με συμμάχους του ΝΑΤΟ, το Ηνωμένο Βασίλειο συνέβαλε με στρατιωτικές δυνάμεις στις ειρηνευτικές δυνάμεις SFOR και KFOR στη Βοσνία-Ερζεγοβίνη και στο Κοσσυφοπέδιο δυνάμει της εντολής του ΟΗΕ. Οι βρετανικές δυνάμεις εργάζονται δραστήρια για τη μείωση των αποθεμάτων που κατέχονται από πολίτες.

ΙΙ.Β. Συμμετοχή στο έργο διεθνών οργανώσεων και περιφερικών διακανονισμών στο πεδίο των συμβατικών όπλων, και ιδίως των φορητών όπλων και των ελαφρών οπλισμών

ΙΙ.Β.1. Ηνωμένα Έθνη

103. Η Αυστρία συνέχισε να συμμετέχει στις δραστηριότητες του ΟΗΕ, περιλαμβανομένων των σεμιναρίων και εργαστηρίων, καθώς και σε εθνικές πρωτοβουλίες σχετικά με προβλήματα που έχουν σχέση με τα φορητά όπλα και τους ελαφρούς εξοπλισμούς.

104. Η Δανία συνέχισε να συμμετέχει στις δραστηριότητες του ΟΗΕ, περιλαμβανομένων των σεμιναρίων, εργαστηρίων και σχετικών δραστηριοτήτων σχετικά με τα SALW.

105. Η Γαλλία συμμετέσχε στις εργασίες της ομάδας εμπειρογνωμόνων του ΟΗΕ στην οποία έχει ανατεθεί η μελέτη σκοπιμότητας ενός διεθνούς μέσου για την παρακολούθηση της παράνομης εμπορίας SALW (απόφαση 56/24 v).

Η Γαλλία ήταν επίσης μέλος της ομάδας εμπειρογνωμόνων του ΟΗΕ που συγκροτήθηκε για να συζητήσει το ζήτημα των μεσαζόντων.

106. Στις 10 Οκτωβρίου 2002, η Ελλάδα υπέγραψε το πρωτόκολλο για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών το οποίο συμπληρώνει τη σύμβαση των Ηνωμένων Εθνών για την καταπολέμηση του διακρατικού οργανωμένου εγκλήματος.

107. Η Ιρλανδία αναμένει ότι μέχρι τα τέλη του 2003 θα είναι σε θέση να υπογράψει το πρωτόκολλο για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών το οποίο συμπληρώνει τη σύμβαση των Ηνωμένων Εθνών για την καταπολέμηση του διακρατικού οργανωμένου εγκλήματος.

108. Η Ιταλία συνέχισε τις εθνικές διαδικασίες που απαιτούνται για την κύρωση του πρωτοκόλλου του ΟΗΕ για την καταπολέμηση της λαθραίας κατασκευής και διακίνησης πυροβόλων όπλων.

109. Οι Κάτω Χώρες συμμετείχαν στην ομάδα εμπειρογνωμόνων του ΟΗΕ στην οποία έχει ανατεθεί η μελέτη σκοπιμότητας ενός διεθνούς μέσου για την παρακολούθηση της παράνομης εμπορίας SALW.

110. Η Πορτογαλία συνέχισε να συμμετέχει στις δραστηριότητες του ΟΗΕ.

111. Στις 6 Μαΐου 2002, το Ηνωμένο Βασίλειο υπέγραψε το πρωτόκολλο για την καταπολέμηση της λαθραίας κατασκευής και διακίνησης πυροβόλων όπλων, πυρομαχικών και άλλων σχετικών υλικών. Το Ηνωμένο Βασίλειο ενθαρρύνει και άλλα κράτη να υπογράψουν το πρωτόκολλο και εργάζεται για την εφαρμογή του. Το βρετανικό Υπουργείο Εσωτερικών συνεργάζεται δραστήρια με την Ευρωπαϊκή Επιτροπή και άλλα κράτη μέλη για την εφαρμογή των διατάξεων για την σήμανση που προβλέπει το πρωτόκολλο του ΟΗΕ για τα πυροβόλα όπλα. Τούτο θα απαιτήσει στην επίθεση σήμανσης στο σημείο εισόδου της πρώτης εισαγωγής στην ΕΕ. Το Ηνωμένο Βασίλειο εκπροσωπήθηκε στην ομάδα εθνικών εμπειρογνωμόνων του ΟΗΕ οι οποίοι διεξήγαγαν την μελέτη για τη σκοπιμότητα της σήμανσης και παρακολούθησης.

ΙΙ.Β.2. Πρώτη επιτροπή της γενικής συνέλευσης των Ηνωμένων Εθνών

112. Τα κράτη μέλη έλαβαν τις ακόλουθες θέσεις ως προς τις αποφάσεις επί θεμάτων φορητών όπλων και ελαφρού οπλισμού που εγκρίθηκαν κατά την 57η γενική συνέλευση των Ηνωμένων Εθνών:

- Απόφαση 57/65 ("Σχέση αφοπλισμού και ανάπτυξης"): 13 χώρες της ΕΕ ψήφισαν υπέρ, ενώ δύο απείχαν,

- Απόφαση 57/66 ("Εθνική νομοθεσία για τη μεταβίβαση όπλων, στρατιωτικού εξοπλισμού και ειδών και τεχνολογίας διπλής χρήσης"): κατατέθηκε από τις Κάτω Χώρες και υποστηρίχθηκε από όλα τα κράτη της ΕΕ,

- Απόφαση 57/70 ("Βοήθεια στα κράτη για την περιστολή του παράνομου εμπορίου φορητών όπλων και τη συλλογή τους"): προωθείται από όλα τα κράτη μέλη της ΕΕ,

- Απόφαση 57/72 ("Παράνομο εμπόριο φορητών όπλων και ελαφρού οπλισμού"): προωθείται από όλα τα κράτη μέλη της ΕΕ,

- Απόφαση 57/75 ("Διαφάνεια στους εξοπλισμούς"): κατατέθηκε από τις Κάτω Χώρες και προωθείται από όλα τα κράτη μέλη της ΕΕ,

- Απόφαση 57/81 ("Εδραίωση της ειρήνης μέσω έμπρακτων μέτρων αφοπλισμού"): κατατέθηκε από τη Γερμανία και υποστηρίχθηκε από όλα τα κράτη της ΕΕ.

ΙΙ.Β.3. ΟΑΣΕ

113. Η Αυστρία εφαρμόζει το έγγραφο του ΟΑΣΕ για τα φορητά όπλα και τον ελαφρύ εξοπλισμό και υποστηρίζει την πρωτοβουλία για τα φορητά όπλα στα πλαίσια του συμφώνου σταθερότητας για τη Νοτιοανατολική Ευρώπη.

114. Η Δανία συνέχισε τη συμμετοχή της στις δραστηριότητες του ΟΑΣΕ και εφαρμόζει το έγγραφο του ΟΑΣΕ για τα φορητά όπλα και τον ελαφρύ εξοπλισμό.

115. Η Φινλανδία υποστηρίζει ενεργά την εφαρμογή του εγγράφου του ΟΑΣΕ για τα φορητά όπλα και τον ελαφρύ εξοπλισμό. Η Φινλανδία προσφέρθηκε να παραγάγει τον οδηγό βέλτιστων πρακτικών (Best practice Guide) για τον έλεγχο των εξαγωγών SALW. Το πρακτικό έργο πραγματοποιήθηκε από εμπειρογνώμονες του φινλανδικού ΥπΕξ. με την υποστήριξη ομάδας εθνικών εμπειρογνωμόνων στην οποία η Φινλανδία έχει αντιπροσώπους από όλα τα υπουργεία που έχουν σχέση με τον έλεγχο των φορητών όπλων. Στόχος της Φινλανδίας είναι η εισαγωγή ενός ιδανικού συστήματος έλεγχου των εξαγωγών, στο οποίο λαμβάνονται υπόψη οι διαφορές των εθνικών νομοθεσιών. Τελικός σκοπός είναι να παρουσιασθεί το καλύτερο δυνατό σύστημα έλεγχου των εξαγωγών, το οποίο θα επιτρέπει να συνυπολογίζονται οι διάφορες εθνικές διαδικασίες και πρακτικές. Ο οδηγός υποδιαιρείται σε πέντε διαφορετικά κεφάλαια. Παρέχει πληροφορίες για την ανάπτυξη εθνικού συστήματος ελέγχου των εξαγωγών για τα φορητά όπλα και τον ελαφρό οπλισμό. Ο οδηγός παρουσιάζει τις σχετικές διεθνείς δεσμεύσεις, περιέχει κατάλογο των στοιχείων που είναι απαραίτητα για την κατάρτιση της εθνικής νομοθεσίας, παρέχει κατευθυντήριες γραμμές για την κατάστρωση της πολιτικής των εξαγωγών και για τη λήψη αποφάσεων, και πραγματεύεται το θέμα της αποτελεσματικής επιβολής των ελέγχων των εξαγωγών. Ο οδηγός, όπου απαιτείται, περιλαμβάνει και την εισαγωγή και διαμετακόμιση των φορητών όπλων και του ελαφρού εξοπλισμού. Ο οδηγός περιέχει σειρά πολύ ολοκληρωμένων κριτηρίων ελέγχου των εξαγωγών τα οποία αντλήθηκαν από αριθμό διαφορετικών πηγών, μεταξύ των οποίων περιλαμβάνεται και το έγγραφο του ΟΑΣΕ και ο κώδικας συμπεριφοράς της ΕΕ. Τα κριτήρια αυτά θα αποτελέσουν για τα κράτη χρήσιμο κατάλογο αντιπαραβολής (checklist) κατά τη χορήγηση αδειών εξαγωγών. Ο οδηγός επίσης υπογραμμίζει τις βέλτιστες πρακτικές για όλα τα στοιχεία του εθνικού συστήματος χορήγησης αδειών και εξετάζει διεξοδικά τα μέτρα πρόληψης της απάτης και της εκτροπής των εξαγωγών μέσω πλαστών πιστοποιητικών τελικού χρήστη. Τα μέτρα αυτά θα μπορούσαν να συμβάλουν στην εναρμόνιση των πιστοποιητικών τελικού χρήστη με βάση ένα υψηλής ποιότητας κοινό πρότυπο.Στοοδηγόβέλτιστωνπρακτικών για τις εξαγωγές όπλων χρησιμοποιήθηκαν ορισμένα στοιχεία και αρχές από τον διακανονισμό του Wassenaar και τον κώδικα συμπεριφοράς της ΕΕ για τις εξαγωγές όπλων. Η οικονομική συμβολή της Φινλανδίας για τη σύνταξη του οδηγού ανήλθε σε 4500 ευρώ.

116. Η Φινλανδία συνέβαλε 100000 ευρώ για ταμείο ταχείας αντίδρασης στην αποστολή του ΟΑΣΕ στη Γεωργία το 2002. Σκοπός του ταμείου ταχείας αντίδρασης είναι η παροχή βοήθειας στις κοινότητες που παραδίδουν εθελοντικώς όπλα, κατ' εφαρμογή του εγγράφου του ΟΑΣΕ για τα φορητά όπλα.

117. Η Φινλανδία χρηματοδότησε και κάλυψε τη θέση ενός αξιωματικού υποστήριξης για τα φορητά όπλα του φόρουμ για τη συνεργασία στον τομέα της ασφάλειας (FSC) στο κέντρο πρόληψης συγκρούσεων του ΟΑΣΕ από τον Νοέμβριο 2001 για την παροχή βοήθειας στα μετέχοντα κράτη του ΟΑΣΕ για την εφαρμογή του εγγράφου του ΟΑΣΕ για τα φορητά όπλα και τον ελαφρό οπλισμό καθώς και για τη βοήθεια σε σχετικές αποστολές και επιτόπου επιχειρήσεις του ΟΑΣΕ για θέματα που σχετίζονται με τα φορητά όπλα και τον ελαφρό εξοπλισμό. Ένα από τα πρακτικά εργαλεία που καταρτίστηκαν από το κέντρο πρόληψης συγκρούσεων κατά την περίοδο αυτή, ήταν το υπόδειγμα απάντησης του ΟΑΣΕ για τον τρόπο ανταπόκρισης στις ανταλλαγές πληροφοριών, το οποίο ο ΟΑΣΕ διέθεσε και στον ΟΗΕ.

118. Η Γαλλία έλαβε ενεργά μέρος στην ανταλλαγή πληροφοριών στα πλαίσια του εγγράφου του ΟΑΣΕ για τα SALW.

119. Η Γερμανία προσέφερε σχέδια κεφαλαίων του οδηγού βέλτιστων πρακτικών για τα φορητά όπλα και τον ελαφρό εξοπλισμό του ΟΑΣΕ για τα πλεονάσματα και, μαζί με τη Νορβηγία, για την πρακτόρευση, και συμμετέσχε ενεργά στην παραγωγή εικονογραφημένου καταλόγου για την καταστροφή SALW.

120. Η Ιταλία συνέχισε δραστήρια να εφαρμόζει το έγγραφο του ΟΑΣΕ για τα φορητά όπλα και τον ελαφρό οπλισμό, που εγκρίθηκε το 2000. Στο πλαίσιο αυτό, η Ιταλία παρουσίασε επικαιροποιημένα εθνικά στοιχεία σχετικά με την ανταλλαγή πληροφοριών για τις κυριότερες πτυχές του θέματος των SALW (παραγωγή, σήμανση, έλεγχοι εξαγωγών, πρακτόρευση, τεχνικές καταστροφής) που θεσπίστηκαν με το προαναφερόμενο έγγραφο του ΟΑΣΕ.

121. Το Λουξεμβούργο συμμετέχει στο έργο του ΟΑΣΕ.

122. Οι Κάτω Χώρες συνέβαλαν σε συνεδρίαση για τη συνέχεια που θα δοθεί στα εκπαιδευτικά εργαστήρια του ΟΑΣΕ στα κράτη της Κεντρικής Ασίας με θέμα την εφαρμογή του εγγράφου του ΟΑΣΕ για τα SALW στο Almaty τον Μάιο 2002. Ως προεδρεύον κράτος του ΟΑΣΕ για το 2003, οι Κάτω Χώρες οργάνωσαν, στα πλαίσια της προετοιμασίας του οικονομικού φόρουμ του ΟΑΣΕ το 2003, σεμινάριο για την "παράνομη εμπορία SALW" στη Σόφια το Νοέμβριο 2002.

123. Οι Κάτω Χώρες συμμετείχαν στη δεύτερη ανταλλαγή πληροφοριών του ΟΑΣΕ τον Ιούνιο 2002. Μαζί με τον Καναδά και τις Ηνωμένες Πολιτείες, οι Κάτω Χώρες προετοίμασαν το κεφάλαιο για τις τεχνικές καταστροφής SALW, για τον οδηγό βελτίστων πρακτικών του ΟΑΣΕ.

124. Υπό την ιδιότητά της του προεδρεύοντος κράτους του ΟΑΣΕ για το 2002, η Πορτογαλία συνέβαλε στην προώθηση της έγκρισης του χάρτη για την πρόληψη και καταπολέμηση της τρομοκρατίας. Στο χάρτη αυτόν, τα συμμετέχοντα κράτη εξέφρασαν, την αποφασιστικότητά τους να καταπολεμήσουν τον κίνδυνο που παρουσιάζει η παράνομη διάδοση των συμβατικών όπλων, περιλαμβανομένων των φορητών όπλων και του ελαφρού οπλισμού, καθώς και η πρόσβαση σε αυτά. Η Πορτογαλία εφαρμόζει το έγγραφο του ΟΑΣΕ για τα SALW.

125. Η Ισπανία συνέχισε να εφαρμόζει ενεργά το έγγραφο του ΟΑΣΕ για τα φορητά όπλα και τον ελαφρό οπλισμό. Στο πλαίσιο αυτό, η Ισπανία παρουσίασε επικαιροποιημένα εθνικά στοιχεία σχετικά με την ανταλλαγή πληροφοριών που προβλέπεται στα κεφάλαια ΙΙΙ στ) 1) και IV ε) 1) του εγγράφου του ΟΑΣΕ για τα SALW. Μαζί με την Ελβετία και το Ηνωμένο Βασίλειο, η Ισπανία συνέβαλε στην προετοιμασία του οδηγού βέλτιστων πρακτικών όσον αφορά τις εθνικές διαδικασίες διαχείρισης των αποθεμάτων και της ασφάλειας των SALW, ο οποίος ήταν έτοιμος για δημοσίευση στις 3 Μαρτίου 2003.

126. Η Σουηδία συμμετέσχε στην ανταλλαγή πληροφοριών για τα SALW στον ΟΑΣΕ. Η Σουηδία είναι επικεφαλής της ανάπτυξης του οδηγού βέλτιστων πρακτικών για τα SALW του ΟΑΣΕ.

127. Το Ηνωμένο Βασίλειο εφαρμόζει το έγγραφο του ΟΑΣΕ για τα φορητά όπλα και τον ελαφρό οπλισμό. Μαζί με την Ισπανία και την Ελβετία, το Ηνωμένο Βασίλειο ηγήθηκε της προετοιμασίας του οδηγού βέλτιστων πρακτικών για τα SALW του ΟΑΣΕ όσον αφορά τη διαχείριση των αποθεμάτων. Το Ηνωμένο Βασίλειο παρέχει επίσης οικονομική υποστήριξη για τη δημοσίευση των οδηγών βέλτιστων πρακτικών του ΟΑΣΕ. Το Ηνωμένο Βασίλειο υποστηρίζει την πρωτοβουλία για τα φορητά όπλα στα πλαίσια του συμφώνου σταθερότητας για τη Νοτιοανατολική Ευρώπη.

ΙΙ.Β.4. NATO

128. Η Αυστρία συνέχισε να συμμετέχει στις δραστηριότητες του EAPC, περιλαμβανομένων των σεμιναρίων και των εργαστηρίων, καθώς και στις σχετικές πρωτοβουλίες για τα προβλήματα που σχετίζονται, με τα φορητά όπλα και τον ελαφρό οπλισμό.

129. Η Δανία συνέχισε τη συμμετοχή της στις δραστηριότητες του EAPC, περιλαμβανομένων των σεμιναρίων και των εργαστηρίων και των σχετικών πρωτοβουλιών σχετικά με τα SALW.

130. Η Φινλανδία συμμετέχει τακτικά στις συνεδριάσεις και στη σύνταξη των εκθέσεων της ad hoc ομάδας του συμβουλίου ευρωατλαντικής εταιρικής σχέσης για τα φορητά όπλα και τον ελαφρό οπλισμό, η οποία, από το 1999, συνέρχεται στο αρχηγείο του ΝΑΤΟ στις Βρυξέλλες, και επικεντρώνει την προσοχή της στους τομείς στους οποίους το συμβούλιο εταιρικής σχέσης μπορεί ενδεχομένως να συμβάλει θετικά στη διαδικασία των φορητών όπλων. Επίσης, προσπαθεί να αποφύγει την επικάλυψη των προσπαθειών με άλλες οργανώσεις.

131. Οι Κάτω Χώρες συνέβαλαν με ποσό 700000 ευρώ στο σχέδιο του NAMSA για την καταστροφή πυρομαχικών SALW στην Αλβανία. Οι Κάτω Χώρες είχαν ενεργό συμμετοχή στην ομάδα εργασίας του EAPC για τα φορητά όπλα και τον ελαφρό εξοπλισμό.

132. Η Πορτογαλία συνέχισε να συμμετέχει στις δραστηριότητες του EAPC.

133. Το Ηνωμένο Βασίλειο συνέχισε να συμβάλλει και να παρακολουθεί στα πλαίσια της ad hoc ομάδας του συμβουλίου ευρωατλαντικής εταιρικής σχέσης τις προόδους των πρωτοβουλιών του ΝΑΤΟ για την καταπολέμηση του προβλήματος των SALW.

ΙΙ.Β.5. Ecowas

134. Η Γαλλία είναι μέλος της συμβουλευτικής ομάδας του PCASED (πρόγραμμα συντονισμού και βοήθειας για την ασφάλεια και την ανάπτυξη), η οποία συνέρχεται σε ετήσια βάση για να εκτιμήσει την εφαρμογή του προγράμματος και να κάνει συστάσεις για τη βελτίωση της λειτουργίας του.

135. Το Ηνωμένο Βασίλειο παρέσχε επίσης οικονομική βοήθεια στο πρόγραμμα του PCASED για την υποστήριξη του μορατόριουμ του Ecowas όπως και στη γραμματεία του Ναϊρόμπι, η οποία υποστηρίζει την υλοποίηση της διακήρυξης του Ναϊρόμπι. Επίσης, το Ηνωμένο Βασίλειο ανέπτυξε δραστηριότητα στα πλαίσια των κινήσεων της ΕΕ για την ενδυνάμωση της διαδικασίας ΕΕ-SADC.

ΙΙ.Β.6. Wassenar

136. Στα πλαίσια του διακανονισμού του Wassenaar, τα κράτη μέλη της ΕΕ συνέβαλαν στην έγκριση, τον Δεκέμβριο του 2002, των "κατευθυντήριων γραμμών περί των βελτίστων πρακτικών" για τις εξαγωγές φορητών όπλων και ελαφρού οπλισμού καθώς και "Δήλωση (Statement of Understanding)" για τις δραστηριότητες διαμεσολάβησης για τα όπλα.

137. Η Ιρλανδία άσκησε την προεδρία της γενικής ομάδας εργασίας το 2002.

138. Το Ηνωμένο Βασίλειο διαδραμάτισε σημαντικό ρόλο στην προώθηση και την εξασφάλιση της έγκριση του διακανονισμού του Wassenaar, στις 11 Δεκεμβρίου 2002, των "κατευθυντήριων γραμμών περί των βέλτιστων πρακτικών" όσον αφορά τις μεταβιβάσεις και τους έλεγχους των εξαγωγών των φορητών όπλων.

ΙΙ.Β.7. SADC

139. Η Γερμανία υποστηρίζει την Αναπτυξιακή Κοινότητα της Μεσημβρινής Αφρικής (SADC) όσον αφορά την εναρμόνιση των πολιτικών των μελών της επί τη βάσει του πρωτοκόλλου της SADC για τον έλεγχο των πυροβόλων όπλων, των πυρομαχικών και των λοιπών συναφών ειδών, που εγκρίθηκε στις 14 Αυγούστου 2001.

140. Το Ηνωμένο Βασίλειο συμμετέσχε δραστήρια στις κινήσεις της ΕΕ για την ενίσχυση της διαδικασίας ΕΕ-SADC. Η πρωτοβουλία αυτή αποσκοπεί στην υλοποίηση της σύμβασης του Οργανισμού Αμερικανικών Κρατών (OAS) για την παράνομη εμπορία καθώς και των υποδειγμάτων κανονισμών της διαμερικανικής επιτροπής για τον έλεγχο της παράνομης χρήσης ναρκωτικών (CICAD).

ΙΙ.Β.8. Άλλα

141. Η Γαλλία, σε συνεργασία με την Ελβετία, άρχισε το 2000 μελέτη με στόχο την κατάρτιση διεθνούς μέσου για την παρακολούθηση των SALW.

142. Κατά τη σύνοδο κορυφής της G8 στο Kananaskis, η Ιταλία συνέβαλε στην έγκριση, στα πλαίσια της νέας εταιρικής σχέσης για την ανάπτυξη της Αφρικής (NEPAD), ενός σχεδίου δράσης της G8 για την Αφρική. Το σχέδιο αυτό αποσκοπεί, μεταξύ άλλων, στην προώθηση της ειρήνης και της ασφάλειας μέσω της υποστήριξης των προσπαθειών που καταβάλλουν οι χώρες της Αφρικής και τα Ηνωμένα Έθνη να επιβάλουν καλύτερες ρυθμίσεις στους πράκτορες και τους λαθρεμπόρους, και να εξαλείψουν τη ροή παράνομων όπλων προς την Αφρική και μέσα σ' αυτήν.

143. Το πρόγραμμα του Ηνωμένου Βασιλείου "Export Control Outreach Programme", περιλαμβάνει εκπαίδευση και υποστήριξη για τις διαδικασίες χορήγησης αδειών εξαγωγών και εισαγωγών. Από το 2001, έτυχαν υποστήριξης πάνω από δέκα κυβερνήσεις και οι σχετικοί οργανισμοί τους.

ΙΙΙ. ΑΛΛΑ ΣΧΟΛΙΑ, ΠΑΡΑΤΗΡΗΣΕΙΣ ΚΑΙ ΣΧΕΤΙΚΕΣ ΠΛΗΡΟΦΟΡΙΕΣ

ΙΙΙ.Α. Κριτήρια για την αξιολόγηση των αιτήσεων χρηματοδότησης σχεδίων σχετικά με τα SALW εκ μέρους της ΕΕ

ΙΙΙ.Α.1. Κατευθυντήριες γραμμές για τις προτεραιότητες

144. Η ΕΕ θα συνεχίσει να αγωνίζεται για την εξάλειψη του προβλήματος που συνιστά η αποσταθεροποιητική και ανεξέλεγκτη διάδοση φορητών όπλων και ελαφρού οπλισμού. Όπως δηλώνεται στο ευρωπαϊκό πρόγραμμα πρόληψης συγκρούσεων που προσυπέγραψε το Ευρωπαϊκό Συμβούλιο του Γκέτεμποργκ (15 και 16 Ιουνίου 2001), οι προσπάθειες για την εξάλειψη αυτής της πηγής αστάθειας και συγκρούσεων θα αποτελέσουν πολύτιμη συμβολή στην πρόληψη μελλοντικών συγκρούσεων. Οι ενέργειες που έχει ήδη αναλάβει η ΕΕ αποτελούν σημαντικά βήματα εν προκειμένω και θα πρέπει να ακολουθηθούν από σύντονες προσπάθειες προς αυτή την κατεύθυνση. Η έγκριση, από τη διάσκεψη του ΟΗΕ σχετικά με το παράνομο εμπόριο φορητών όπλων και ελαφρού οπλισμού σε όλες τις πτυχές του, προγράμματος δράσης για την πρόληψη, καταπολέμηση και εξάλειψη του παράνομου εμπορίου φορητών όπλων και ελαφρού οπλισμού σε όλες τις πτυχές του προσθέτει στις δεσμεύσεις που είχε ήδη αναλάβει η Ένωση με την κοινή της δράση για τα φορητά όπλα. Τις δεσμεύσεις αυτές θα εξυπηρετούσε η εξέταση, σε επίπεδο ΕΕ, της δυνατότητας καθορισμού τακτικής χρηματοδότησης σχεδίων από την ΕΕ για την επιδίωξη των τελικών στόχων του προγράμματος δράσης του ΟΗΕ.

145. Προκειμένου να βελτιωθεί και να προχωρήσει βαθύτερα η υλοποίηση της κοινής δράσης και του προγράμματος δράσης, τα κράτη μέλη προσδιόρισαν μια σειρά προσανατολισμών επί θεμάτων για τα οποία θα πρέπει να ληφθούν αποφάσεις ή στα οποία θα πρέπει να δοθεί προσοχή στο εγγύς μέλλον. Οι κατευθυντήριες αυτές γραμμές θα υπόκεινται, προφανώς, σε περιοδικές αναθεωρήσεις, με βάση την εμπειρία που αποκτάται στα πλαίσια της διαδικασίας εφαρμογής των σχεδίων της ΕΕ.

ΙΙΙ.Α.1.1. Ανάγκη συνολικής προσέγγισης

146. Μολονότι αναγνωρίζεται ευρέως ότι θα πρέπει να αναληφθεί περαιτέρω διεθνής δράση για την αντιμετώπιση του προβλήματος των φορητών όπλων και του ελαφρού οπλισμού, υπάρχουν πολλοί και διάφοροι περίπλοκοι παράγοντες και διεργασίες που πρέπει να ληφθούν υπόψη, όπως η διεθνής και εσωτερική ασφάλεια, το διεθνές εμπόριο, οι πολιτικοστρατιωτικές σχέσεις και ο ρόλος των όπλων στην κοινωνία. Δεν υπάρχει μαγικό φάρμακο που να λύνει δια μιας τα προβλήματα αυτά. Πρέπει να αντιμετωπιστούν με μια συνολική προσέγγιση που να καταπιάνεται με τις διαφορετικές του πλευρές -που μπορεί να διαφέρουν από περιοχή σε περιοχή- οι δε λύσεις πρέπει να επιδιωχθούν μέσω ευρέος φάσματος συμφωνημένων μέτρων. Τα κράτη μέλη συμφώνησαν ότι αυτές οι προσπάθειες θα πρέπει να αποβλέπουν τόσο στον περιορισμό των υπαρχουσών αποσταθεροποιητικών συσσωρεύσεων όσο και στην πρόληψη περαιτέρω ανεξέλεγκτης διάδοσης των όπλων αυτών. Η παροχή βοήθειας μπορεί να συντελέσει στην ενίσχυση των τοπικών ικανοτήτων αντιμετώπισης των προβλημάτων αυτών.

147. Όσον αφορά τη χρηματοδοτική στήριξη των σχεδίων που σχετίζονται με τα SALW, η Ευρωπαϊκή Ένωση θα έχει ως στόχο να ενισχύσει τις προσπάθειες μείωσης της διαθεσιμότητας και της προσφοράς φορητών όπλων και ελαφρού οπλισμού σε περιοχές συγκρούσεων ή δυνητικών συγκρούσεων, να διευκολύνει την ανάπτυξη φάσματος διεθνών μέτρων για τον περιορισμό της ζήτησης φορητών όπλων και ελαφρού οπλισμού σε τέτοιες περιοχές, και να βοηθήσει τις κυβερνήσεις στην αντιμετώπιση των προβλημάτων που δημιουργούν αυτά τα όπλα. Τέτοια μέτρα θα ληφθούν είτε από την ίδια την Ένωση είτε σε επίπεδο κρατών μελών, καθώς και με ενέργειες μέσω κατάλληλων διεθνών ή περιφερειακών οργανισμών. Οι προσπάθειες των κρατών μελών και της Επιτροπής θα αποβλέπουν σε συμπληρωματικότητα και θα απηχούν τη φιλοδοξία να αντιμετωπιστούν οι διάφορες πτυχές του προβλήματος των φορητών όπλων σε εθνικό, υποπεριφερειακό, περιφερειακό και παγκόσμιο επίπεδο.

148. Τα επιλεκτέα προς χρηματοδότηση εκ μέρους της ΕΕ σχέδια θα πρέπει να εξασφαλίζουν απτά και ουσιαστικά οφέλη για τους αποδέκτες τους. Σημαντικό μέρος της χρηματοδότησης θα πρέπει να στοχεύει σε ίδια, προσεκτικά σχεδιασμένα σχέδια υλοποιούμενα από την Ένωση. Είναι επομένως απαραίτητο να έχει προσδιοριστεί ένα σωστό πλαίσιο υλοποίησης και να μπορεί να λειτουργήσει το σχέδιο τόσο τεχνικά όσο και πολιτικά στη σχεδιαζόμενη γενικότερη συνάρτηση. Εφόσον το επιτρέπει ο προϋπολογισμός, θα μπορούσαν να εξεταστούν και χρηματοδοτικά σχέδια από ευρύτερο φάσμα χωρών και περιοχών, έχοντας υπόψη την ανάγκη της βελτιστοποίησης των επιπτώσεων και της βιωσιμότητας των ενωσιακών πρωτοβουλιών, και με συνεκτίμηση, βάσει συμφωνημένων κριτηρίων, της ανάγκης "προστιθέμενης αξίας" και απτού οφέλους από τα κεφάλαια της ΕΕ.

149. Ειδική προσοχή θα πρέπει επίσης να δοθεί στο στενότερο συντονισμό με τις προσπάθειες που ήδη διεξάγονται σε πολυμερές επίπεδο (δηλαδή στο πρόγραμμα του ΟΗΕ για την ανάπτυξη (ΠΑΗΕ), στα περιφερειακά κέντρα του OHE, στο ΝΑΤΟ, στο συμβούλιο ευρωατλαντικής εταιρικής σχέσης, και αλλού) καθώς και σε διμερές επίπεδο, προς αναζήτηση συνεργειών.

ΙΙΙ.Α.1.2. Ανάγκη στοχοθετημένης δράσης

150. Οι χώρες όπου επικρατεί έντονο κλίμα ανασφάλειας και βίας δεν μπορούν να αξιοποιήσουν αποτελεσματικά την αναπτυξιακή βοήθεια. Ως εκ τούτου, σε χώρες και περιοχές επιρρεπείς σε συγκρούσεις θα πρέπει να παρέχεται, ως αναπόσπαστο μέρος των προγραμμάτων οικονομικής και κοινωνικής ανάπτυξης, βοήθεια για να προάγεται η ασφάλεια, ο αφοπλισμός, η αποστράτευση και κοινωνική επανένταξη των πρώην μαχητών.

151. Στις περιπτώσεις όπου οι κυβερνήσεις ασχολούνται δραστήρια με τον περιορισμό της ροής όπλων στην περιοχή τους και της κυκλοφορίας φορητών όπλων και ελαφρού οπλισμού σ' αυτήν, η Ευρωπαϊκή Ένωση θα πρέπει να συνεργάζεται μαζί τους σ' αυτό το έργο. Στην πράξη, οι βοηθούμενες κυβερνήσεις μπορεί να μην έχουν την ικανότητα να υλοποιήσουν τα προγράμματα ελέγχου που καταστρώνουν. Ως εκ τούτου, η ΕΕ θα παρέχει πρακτική υποστήριξη σε πρωτοβουλίες όπως δημιουργία και κατάρτιση δυναμικού, συνειδητοποίηση κ.λπ. Προτεραιότητα θα πρέπει να δοθεί σε σχέδια που συντείνουν στην ενίσχυση των εθνικών ικανοτήτων υλοποίησης όσον αφορά τον έλεγχο των ροών όπλων (έλεγχοι εισαγωγών/εξαγωγών, ικανότητα παρακολούθησης) και σε προγράμματα συλλογής και καταστροφής σε μετασυγκρουσιακές καταστάσεις. Δεδομένου του μεγέθους ορισμένων σχεδίων, ιδίως στον τομέα της καταστροφής πυρομαχικών για SALW, θα ήταν ίσως σκόπιμο να ενώσει η ΕΕ τις δυνάμεις της με άλλους εταίρους (π.χ. σχέδια EAPC).

ΙΙΙ.Β. Διδάγματα

152. Λαμβάνοντας υπόψη τις παλαιότερες δράσεις της ΕΕ για τα SALW και αντλώντας από την πείρα προηγούμενων εκτιμήσεων, υλοποιήσεων και αξιολογήσεων σχεδίων SALW, θα πρέπει να έχουμε στο νου τις εξής κατευθυντήριες γραμμές όσον αφορά τον προσδιορισμό των σχεδίων:

- Η ανά εξάμηνο διεξαγωγή, στα πλαίσια της CODUN, συνεδριάσεων εμπειρογνωμόνων για θέματα και σχέδια SALW αποτελεί χρήσιμη συνήθεια και αξίζει να συνεχιστεί.

- Η διάθεση των κεφαλαίων για το επόμενο έτος πρέπει να αποφασίζεται το αργότερο κατά τη φθινοπωρινή συνεδρίαση εμπειρογνωμόνων CODUN για τα SALW, ώστε να υπάρχει χρόνος για την πρέπουσα προετοιμασία των σχεδίων και να εξασφαλίζεται η βέλτιστη χρήση των μέσων του κοινοτικού προϋπολογισμού. Οι αποφάσεις του Συμβουλίου σχετικά με τα επί μέρους σχέδια θα λαμβάνονται από την αρχή του επόμενου έτους και μετά, εφόσον βεβαίως υπάρχουν πιστώσεις στον προϋπολογισμό.

- Η έγκαιρη ύπαρξη πληροφοριών για τα μελλοντικά σχέδια σχετικά με τα SALW - και ιδίως εκείνων που θα χρηματοδοτηθούν από τον προϋπολογισμό της ΚΕΠΠΑ -στις οποίες περιλαμβάνονται πληροφορίες για τους γενικούς στόχους, τις σχεδιαζόμενες δραστηριότητες- τα προσδοκώμενα αποτελέσματα καθώς και λεπτομερής ανάλυση των εκτιμώμενων δαπανών, είναι πολύ σημαντική. Τα στοιχεία αυτά θα επιτρέπουν στους εταίρους να προβαίνουν σε διεξοδική εξέταση και να διεξάγουν ολοκληρωμένη συζήτηση των προτεινομένων προγραμμάτων, ούτως ώστε να διευκολύνεται η έγκρισή τους.

- Οι προσπάθειες θα πρέπει να συγκεντρώνονται σε έναν περιορισμένο αριθμό σχεδίων μεγάλης κλίμακας. Η συμμετοχή της ΕΕ χρειάζεται καλύτερη ανάλυση και υλοποίηση. Όταν υποστηρίζονται σχέδια τρίτων, θα πρέπει να εξασφαλίζεται η πρέπουσα προβολή της ενωσιακής συνεισφοράς.

- Θα πρέπει να ληφθεί υπόψη η έγκαιρη και εμπεριστατωμένη προετοιμασία των "δηλώσεων δράσης", στις οποίες πρέπει να περιγράφεται το γενικότερο πλαίσιο και το περιεχόμενο του όλου σχεδίου και τα χρηματοδοτητέα μέρη του.

- Θα πρέπει να υπάρχει σαφής εικόνα του τρόπου υλοποίησης, που να περιλαμβάνει και εκτίμηση του "υλοποιούντος φορέα/οργανισμού/ΜΚΟ" που πρόκειται να επιλεγεί για τη δράση και την ικανότητά του να τη φέρει σε πέρας ικανοποιητικά.

- Η συνεργασία με εθνικούς δωρητές εκτός ΕΕ για συγκεκριμένα σχέδια είναι μεν πολιτικά χρήσιμη, οργανώνεται όμως πολύ δύσκολα στην πράξη λόγω των διαφορών στις πολιτικές προτεραιότητες, τις δημοσιονομικές διαδικασίες, τις μεθόδους εργασίας κ.λπ. Θα πρέπει να δίνεται μεγάλη προσοχή στην πρακτική οργάνωση της συνεργασίας αυτού του είδους.

- Η συνεργασία μεταξύ των προσπαθειών της Ένωσης και των εθνικών προσπαθειών των κρατών μελών πρέπει να βελτιωθεί.

- Θα πρέπει να διοχετευθούν περισσότερες προσπάθειες προς τη σύμπραξη ΜΚΟ καθώς και του ιδιωτικού τομέα.

153. Συμβολή βασισμένη στο σχέδιο ΕΕ-ASAC

Είναι απαραίτητο να λειτουργεί το σχέδιο σε στενή συνεργασία με κυβέρνηση φιλοξενούσας χώρας όντως αποφασισμένη να περιορίσει την κατοχή και χρήση φορητών όπλων και ελαφρού οπλισμού στην κοινωνία. Ταυτόχρονα, το σχέδιο θα πρέπει να είναι αρκετά αυτόνομο έναντι του κράτους ώστε να μπορεί να επιδιώκει τους στόχους του όπως ορίζονται στην απόφαση του Συμβουλίου. Ιδεωδώς, το σχέδιο θα πρέπει να ακολουθεί ολοκληρωμένη και πολυεδρική προσέγγιση ("πρόγραμμα SALW"), όπου η επίπτωση καθεμιάς επί μέρους συνιστώσας του προγράμματος να ενισχύεται από την υλοποίηση των άλλων συνιστωσών, σχηματίζοντας με το συνδυασμό τους ένα δυνατό συνολοκληρωμένο πακέτο. Σ' ένα τέτοιο πρόγραμμα θα μπορούσαν να περιλαμβάνονται μεταξύ άλλων οι εξής συνιστώσες (παράδειγμα από το σχέδιο ΕΕ-ASAC στην Καμπότζη):

- βοήθεια στο